ئورفا گوندی خرابه ره‌ش “گۆبه‌كلی ته‌په” – ئازادیی کۆمەڵگە\nماڵه‌وه/چاند/ئورفا گوندی خرابه ره‌ش “گۆبه‌كلی ته‌په”\n0 12 7 خوله‌ك پێشتر بینراوه\n(كلاوس شميت Klaus Schmidt)\nو: لوقمان عه‌بدوڵڵا\nگردی خرابه ره‌ش “گۆبه‌كلی ته‌په”ی شاری ئورفا كۆنترین په‌رستگای مرۆڤایه‌تیه كه بونیادنراوه”. شوێنه‌وارناس كلاوس شمیت\nگردی خرابه ره‌ش شوێنه‌وارێكی سه‌رده‌می نیۆلۆتیكه، ده‌كه‌وێته نزیك گوندی “ئۆره نجیك”ی باكوری رۆژهه‌ڵاتی شاری ئورفا و به‌رزترین شوێنی ئه‌و گرد و ته‌پۆلكانه‌یه كه بوونه‌ته سنوری ده‌شتی حه‌ڕان. شوێنه‌واری خرابه ره‌ش كه‌وتۆته سه‌ر ته‌پۆلكه‌یه‌كی به‌رز و ته‌نانه‌ت له دووره‌وه به‌چاویش ده‌بینرێت “شوێنگه‌یه‌كی شاخاوی پیرۆزه” كه په‌رستگاكان له به‌رزاییه‌كه‌ی هه‌ڵكه‌وتووه.\nبه‌گوێره‌ی ئه‌و كنه‌و پشكنینانه‌ی تا رۆژی ئه‌مڕۆمان ئه‌نجامدراون، ده‌ركه‌وتووه كه گردی خرابه ره‌ش ” گۆبه‌كلی ته‌په” پاشماوه‌و ئاسه‌وارێكی سه‌رده‌می نیۆلۆتیكه و ته‌نیا پێدراوه‌كانی قۆناخی ئاكیرامیك ی نیۆلۆتیك له‌خۆوه ده‌گرێت ” ئاكیرامیك، له‌به‌ر ئه‌وه‌ی له‌و سه‌رده‌مه‌دا مرۆڤه‌كان له دۆخێكدا نه‌بوون ده‌فرو دیزه دروست بكه‌ن، مانای سه‌رده‌می نیۆلۆتیكی بێ ده‌فرو دیزه ده‌به‌خشێت”، ئه‌و شوێنه‌واره، مێژووه‌كه‌ی بۆ یازده هه‌زار ساڵ پێش ئێستا ده‌گه‌ڕێته‌وه، ئه‌و گردو به‌رزاییه پیرۆزه چه‌ندین شوێن “ته‌لار”ی په‌رستگای تێدایه، له‌بواری بیناسازی و ئاسه‌واره دۆزراوه‌كان سه‌باره‌ت به‌شێوه‌ی ژیان و هونه‌ره‌كانیان زانیاریمان پێده‌به‌خشێت. ئه‌و شوێنه‌وارناسانه‌ی له گردی خرابه ره‌ش كاروخه‌باتی كنه‌وپشكنینیان به‌ڕێوه‌بردووه، له‌میانه‌ی ئه‌و پێدراو و شتانه‌ی دۆزیویانه‌ته‌وه، به‌و ئه‌نجامه گه‌یشتوون كه بۆ یه‌كه‌مین جار له‌و په‌رستگایانه رێوڕه‌سمه ئایینیه‌كان ژماره‌یه‌كی زۆرو قه‌ره‌باڵغی مرۆڤی هێناوه‌ته لای یه‌كتر. به‌تایبه‌تیش مه‌یدانی په‌رستگاكه، بیناسازی و شێوازه‌كانی ناوه‌وه‌ی، هه‌روه‌ها هه‌ڵكۆڵین و وێنه‌كان ئه‌و تێزه ده‌سه‌لمێنن.\nكنه‌كردن و هه‌ڵكۆڵینه‌كانی گردی خرابه ره‌ش له ساڵی 1985 له‌لایه‌ن كلاوس شمیته‌وه ده‌ستی پێكردووه، هه‌ر له‌سه‌ره‌تاوه تا كۆتایی له‌لایه‌ن خۆیه‌وه به‌ڕێوه چووه. پڕۆفیسۆر كلاوس شمیت كه له زانكۆی ئیرلانگه‌ن”Erlangen” مامۆستایه له‌ساڵی 1994 له كاتی سه‌ردانێكیدا گرنگی گردی خراپه ره‌شی بۆ ده‌ركه‌وتووه و له‌و چوارچێوه‌یه‌شدا پرۆژه‌یه‌كی بۆ لێكۆلینه‌وه‌و كنه‌كردن پێشكه‌ش كردووه.\nهه‌رچی هارلد هاپتمان یشه كه كنه‌و لێكۆلینه‌وه‌كانی نه‌والی چۆری” كه‌ئێستا ژێر ئاو بووه” ئه‌نجامداوه، به‌سیفه‌تی به‌ڕێوه‌به‌ری په‌یمانگای شوێنه‌وارناسی ئه‌ڵمانی پشتگیری له‌و پرۆژه‌یه كردووه و وه‌ك ئه‌ندامێكی گرووپه‌كه‌ش ناوی تۆماركراوه، به‌ڵام به‌شێوه‌یه‌كی چالاك جێگای خۆی له پرۆژه‌ی گردی خرابه ره‌ش “گۆبه‌كلی ته‌په”دا نه‌گرتووه. كنه‌كردن و پشكنینه‌كانی گردی خرابه ره‌ش له‌ساڵی 1995 تا ساڵی 2006 وه‌ك كاروخه‌باتێكی هاوبه‌شی په‌یمانگای شوێنه‌وارناسی ئه‌ڵمانی و مۆزه‌خانه‌ی ئورفا له‌لایه‌ن كلاوس شمیته‌وه به‌ڕێوه‌براوه. شمیت سه‌باره‌ت به خرابه ره‌ش ئه‌و هه‌ڵسه‌نگاندنانه‌ی كردووه:\n“خرابه ره‌ش شوێنگه‌یه‌كی پیرۆزی به‌رزاییه”شاخه” كه بۆ سه‌رده‌می به‌ردین ده‌گه‌ڕێته‌وه. باسی ئه‌و قۆناخ و پرۆسه‌یه ده‌كات كه له كولتووری نێچیروانی و كۆكردنه‌وه‌ی به‌روبوومه‌وه گوزه‌ركردنی بۆ كولتووری جوتیاری “كشتوكاڵی” جێگای باسه. له‌ئه‌نجامی ئه‌و هه‌ڵكۆلین و كنه‌كردنانه‌ی ئه‌نجامدراون ئیتر ئه‌و ناوچه‌یه ده‌ڤه‌رێكی ناسراوه له‌لایه‌ن گشت جیهانه‌وه. هۆكاری ئه‌مه‌ش ئه‌وه‌یه خرابه ره‌ش خاوه‌ن بیناسازیه‌كی ره‌سه‌ن و تایبه‌ته، له‌وه‌ش گرنگتر ته‌پۆلكه و گردێكی پیرۆزی بێ هاوتایه. به‌رله‌وه‌ی ئه‌و شوێنه‌واره بدۆزینه‌وه، ئه‌و شوێنه ده‌ڤه‌رێك بوو كه چاوه‌ڕوانیه‌كی به‌مجۆره‌مان لێی نه‌بوو. خرابه ره‌ش ته‌نیا له‌و چینانه پێكهاتووه كه بۆ سه‌رده‌می ئاكارماتیك ده‌گه‌ڕێته‌وه. هه‌ڵبه‌ته ئه‌مانه بۆ دوو سه‌رده‌م ریزبه‌ند كراون. سه‌رده‌می یه‌كه‌م بۆ ناوه‌ڕاسته‌كانی ده‌یه‌مین هه‌زاره‌ی پێش زایین ده‌گه‌ڕێته‌وه، هه‌رچی سه‌رده‌می دووه‌مه، سه‌ر به نۆیه‌مین هه‌زاره‌ی پێش زایینه. چینه‌كانی سه‌رده‌می دواتر بوونیان نییه. واته چینه‌كانی دوای سه‌رده‌می نیۆلۆتیكی بێ ده‌فرو دیزه نه‌دۆزاوه‌ته‌وه، نه‌بووه. پێشتر به‌شداری سه‌رجه‌م هه‌ڵكۆلین و كنه‌كردنی شوێنه‌واری نه‌والی چۆرێ م كردووه، نه‌والی چۆرێ زۆر باش ده‌ناسم و ئاشنام. ئێره شوێنێكی نیشته‌جێبوون بووه كه خاوه‌ن پێكهاته “بیناسازی”ی ئایینی بووه و ده‌كه‌وێته شاری سامساتی “كۆن” نزیك رووباری فورات. نه‌والی چۆرێ ده‌ڤه‌رێكی نیشته‌جێبوونی گرووپێكی نێچیروانی و كۆكه‌ره‌وه‌ی به‌روبووم بووه، ئه‌و پێدراوه نوێیه، له‌هه‌مانكاتدا دۆزینه‌وه‌یه‌كی نوێ بوو، شوێنگه‌ی نیشته‌جێبوونی گرووپگه‌لێكی نێچیروانی و كۆكه‌ره‌وه‌ی به‌روبووم بوو كه پێكهاته‌و شوێنی په‌رستشی هه‌بوو. به‌ڵام په‌رستگاكه‌ی ئێره، له‌گه‌ڵ ئه‌وه‌ی خودی بونیاده‌كه‌ی له‌گه‌ڵ ماڵه‌كانی دیكه‌ی شوێنی نیشته‌جێبوون جیاوازی هه‌بوو، به‌ڵام له‌بواری گه‌وره‌ییه‌وه ساده‌بوو، هه‌رچی خرابه ره‌شە به به‌راورد له‌گه‌ڵ ئه‌مه هه‌م شوێنی نیشته‌جێبوونی نییه، شوێنێكی كۆته‌ڵی یه كه ته‌نیا بونیادی په‌رستگای هه‌یه. واته ته‌نیا شوێنێكی پیرۆزه. ده‌كرێ به‌مجۆره ده‌ركی پێ بكه‌ین: له‌كاتێكدا نه‌والی چۆرێ شوێنێكی نیشته‌جێبوونه، هه‌رچی خرابه ره‌شه به ته‌واوی مه‌یدانێكی ئایینی پیرۆزه. ئه‌وه‌ی منی برده خرابه ره‌شیش په‌یوه‌ندی به نه‌والی چۆرێ وه هه‌یه. نزیكه‌ی بۆ ماوه‌ی ده ساڵ كارم له هه‌ڵكۆڵین و كنه‌كردنه‌كانی نه‌والێ چۆریدا كرد، به‌ڵام له‌و خه‌باته‌دا چه‌ندین پرسیار له مێشكمدا دروست بوو. ئه‌و وه‌ڵامه‌ی له رێگای ئه‌و پرسیارانه‌وه به‌دوایدا ده‌گه‌ڕام، له دۆزینه‌وه‌ی خرابه ره‌ش “گۆبه‌كلی ته‌په”دا دۆزیمه‌وه. به‌ڵام ئه‌وە كه‌شف و دۆزینه‌وه‌یه‌كی به رێكه‌وت نه‌بوو. ئه‌و شته‌ی منی به‌ره‌و خرابه ره‌ش راكێش كرد ده‌توانم بڵێم میوه‌و به‌رهه‌می كاروخه‌باتی له پێشینه‌كه‌ی ساڵانی پێشوو بوو. یه‌كسه‌ر تێگه‌یشتم كه ئه‌و ده‌ڤه‌ره له شوێنه‌كانی دیكه‌ی په‌رستن زۆر گه‌وره و بایه‌خدارتره. له‌و سۆنگه‌وه سه‌رجه‌م كار و چالاكییه زانستیه‌كانی لێتوێژینه‌وه‌م بۆ ئێره گواسته‌وه و به‌و ده‌ڤه‌ره قاڵبوومه‌وه.\nهه‌ڵبه‌ته له ئورفا و ده‌وروبه‌ری شوێنی دیكه‌ی نیۆلۆتیك هه‌ن، چه‌ند دانه‌یه‌كی ناسراویان هه‌یه. له‌وانه‌یه ئه‌وانه‌ش هه‌بن كه هێشتا نه‌دۆزراونه‌ته‌وه. من كار و خه‌باتی خۆم سه‌باره‌ت به خرابه ره‌ش چڕ كرده‌وه و له‌شوێنی دیكه لێكۆلینه‌وه‌م نه‌كرد. له‌و بڕوایه‌دام كه ئه‌م بابه‌ته كاری هاوپیشه‌كانی ترمه. چونكه ئێمه كاروخه‌باتێكی به‌رفرا‌وان و به‌رده‌واممان له خرابه ره‌ش هه‌یه. ئێره ئه‌و ده‌ڤه‌ره‌یه كه بۆ یه‌كه‌مین جار گۆڕین و وه‌رچه‌رخانی كولتووری كۆكردنه‌وه‌ی به‌روبووم و نێچیروانی بۆ كولتووری جوتیاری “كشتوكاڵی” تێدا بینراوه. ئه‌و قۆناخ و پرۆسه‌یه‌ش رێكه‌وتی 10000 – 9000 پێش زایینه. ئه‌و ده‌ڤه‌ره رۆڵی كلیلێكی گه‌وره بۆ جیهانی كۆن ده‌بینێت. هه‌ر له‌به‌ر ئه‌وه‌شه سه‌باره‌ت به مێژووی جیهانی كۆن ئه‌و ناوچه‌یه تا دواڕاده گرنگه. له‌گه‌ڵ دۆزینه‌وه‌ی خرابه ره‌ش شتی نوێ و جیاوازتر ده‌رده‌كه‌وێته مه‌یدان.\nجاكۆس كۆفیای كۆچكردوو كه هاوپیشه‌یه‌كی فه‌ره‌نسیم بوو “كه‌خۆی ئاشنای خرابه ره‌ش نه‌بوو” به‌و راده‌یه‌ی كه ئێمه پێشتر بیرمان لێ نه‌كردبوویه‌وه ده‌ركی به‌وه كردبوو كه له قۆناخ و پرۆسه‌ی گوزه‌ركردن له‌كۆمه‌ڵگه‌ی نێچیروانیه‌وه بۆ كولتووری جوتیاری – كشتوكاڵی ئایین و بوویه‌ره ئایینیه‌كان رۆڵێكی زۆر گه‌وره‌ی بینیوه. هه‌ر ئه‌و ئه‌نجامه‌شه كه تا ئێستا ئێمه بینیومانه.\nپێویسته جه‌خت له‌سه‌ر گرنگی ئه‌و رۆڵه بكرێته‌وه كه له‌و گۆڕانكاریه‌دا به خرابه ره‌ش “گۆبه‌كلی ته‌په” دراوه. كاروخه‌باتمان سه‌باره‌ت به ورده‌كاریه‌كان به‌رده‌وامه. به‌شێوه‌یه‌كی تایبه‌ت بینینی ئه‌نجامه‌كان بنه‌مای لێتوێژینه‌كانی ئێستامانه. كۆبوونه‌وه‌ی مرۆڤه‌كان له‌گه‌ڵ یه‌كتر له خۆپاراستن زیاتر هۆكاره‌كه‌ی بۆ ئامانجی باوه‌ڕی و په‌رستش ده‌گه‌ڕێته‌وه. فاكته‌ره‌كانی پاراستن دواتر ده‌ركه‌وتوون، له‌و سه‌رده‌مانه‌ش شه‌ڕ سه‌ریهه‌ڵدا، خۆ پاراستنی مرۆڤ به‌رامبه‌ر به‌گه‌لان و هێزه‌كانی دیكه پێكهاتووه. به‌ڵام وه‌ك ده‌بینرێت له سه‌رده‌می نێچیروانی و كۆكردنه‌وه‌ی به‌روبووم، واته له سه‌رده‌می به‌ردینی كۆن ئه‌مجۆره به‌رگری و پاراستنانه نه‌بوون. مرۆڤی ئه‌و سه‌رده‌مه خاوه‌ن ئه‌و دۆخ و سۆز – هه‌سته نییه كه خۆی به‌رامبه‌ر دراوسێكه‌ی و مرۆڤی تر بپارێزێت، زیاتر پێویستی به خۆپاراستن له ئاژه‌ڵه دڕنده‌كان بوو. له رێگه‌ی گرووپی بچووكه‌وه ده‌یانتوانی خۆیان له‌و جۆره ئاژه‌ڵانه بپارێزن. هه‌روه‌ها له‌ڕێگه‌ی ئه‌و چه‌كانەی دروستی كردن له‌به‌رامبه‌ر ئاژه‌ڵان ده‌یتوانی باڵابوون به‌ده‌ست بێنێت. واته به‌یه‌كگه‌یشتنی مرۆڤه‌كانی ئه‌و سه‌رده‌مه “به‌ردینی كۆن” به ئامانجی به‌رگری و خۆپاراستن نییه. زیاتر ئامانجیان ئه‌وه بوو له ئاهه‌نگه نا ئاساییه‌كان به‌یه‌كتر بگه‌ن. هۆكاری پشت ئه‌و ئاهەنگانەش ناوه‌ڕۆكه ئایینیه‌كه بوو. ده‌كرێ دۆخه‌كه به‌مجۆره ببینین. ده‌توانین ئه‌و راستیه ببینین كه ئه‌مجۆره به‌یه‌كگه‌یشتنانه له یه‌كه‌مین كۆمه‌ڵگه‌كاندا ته‌نیا له‌پێناو دڵخۆشی و شادومانی نه‌بووه، به‌ڵكو زیاتر هۆكاره‌كه‌ی ئایینی بووه. پێناسه‌ی چاخی نیۆلۆتیك، مانای “كۆمه‌ڵگه‌ی به‌رهه‌مهێنه‌ری خۆراك” ده‌به‌خشێت. ئه‌مه‌ش یه‌كێك له سه‌ره‌كیترین ئه‌و فاكته‌رانه‌یه كه كۆمه‌ڵگه‌یه‌ك ده‌كات به كۆمه‌ڵگه‌ی نیۆلۆتیك. هه‌رچی بابه‌ته‌كانی نیشته‌جێبوون و خانوون ، له‌پاڵ ئه‌و فاكته‌ره‌وه به‌ڕێوه ده‌چن. ئه‌مانه دیارده‌كانی ئه‌و قۆناخه‌ی نیۆلۆتیكن، به‌ڵام سه‌رده‌می نیۆلۆتیك پێناسه ناكه‌ن. ئه‌وه‌ی ئێستا ئێمه ده‌یبینین دامه‌زراندنی شوێنی نیشته‌جێبوونی كۆمه‌ڵگه‌ی نێچیروانی و كۆكه‌ره‌وه‌ی به‌روبوومه له ده‌وروبه‌ری دیجله و فورات. چونكه لێره‌دا ده‌ستیان كردووه به پێشخستنی ئاواییه‌كانیان. هه‌رچی ئه‌و بیناسازیه‌یه كه لێره‌دا سه‌ریهه‌ڵداوه‌و په‌ره‌ی سه‌ندووه، له ره‌هه‌ندی ئایینیه‌وه ئاواكراوه، هەروەها خۆراكه‌كه‌شی له‌ئایینه‌وه وه‌رگرتووه. پێكهاتنی بیناسازیه‌كان هێزی كۆمه‌ڵایه‌تی و به‌رهه‌مداریشی له‌گه‌ڵ خۆیدا هێناوه، له‌ئاكامی ئه‌وه‌شدا ماڵیكردنی ئاژه‌ڵ و دۆزینه‌وه‌ی رووه‌كه‌كانیان ئه‌نجامداوه. چونكه ئه‌و فاكته‌رانه بۆ درێژه‌دان به سه‌رچاوه‌ی ژیانی جڤاتی مرۆڤ پێویستن. خرابه ره‌ش كۆنترین په‌رستگای بونیادنراوی مرۆڤایه‌تییه. له‌میانه‌ی ئه‌و پێدراوانه‌ی له‌و هه‌ڵكۆلین و كنه‌كردن و پشكنینانه ده‌ركه‌وتوون له ساڵی 1995 وه به‌بێ هیچ دابڕانێك به‌رده‌وامه، بۆمان ده‌ركه‌وتووه كه خرابه ره‌ش ناوه‌ندی باوه‌ڕیه‌كه، مرۆڤی سه‌رده‌می نێچیروانی و كۆكردنه‌وه‌ی به‌روبووم دوازده هه‌زار ساڵ پێش ئێستا ئافراندوویه‌تی. ئه‌و كێوه‌ی شوێنگه‌ی په‌رستگاكان كه ده‌كرێ وه‌ك ناوه‌ندی كۆبوونه‌وه‌و به‌یه‌كگه‌یشتنی دوا نێچیروانه‌كان پێناسه بكرێن، پێدراوێكی به رۆژی ئه‌مڕۆمان گه‌یاندووه كه ئه‌و مۆدێل و تیۆڕانه سه‌راوبن ده‌كات كه تائێستا سه‌باره‌ت به سه‌رده‌می نیۆلۆتیك له مێژووی لێكۆلینه‌وه‌ی شوێنه‌وارناسیدا بیری لێكراوه‌ته‌وه. كولتوورێكی دواترین گرووپه‌كانی نێچیروانیمان پێشكه‌ش ده‌كات كه له گوزه‌ركردنی بۆ قۆناخی به‌رهه‌مهێنان نزیكن و له‌و قۆناخه‌دا بیناسازی ئایینی و جیهانی سیمبۆلییان به‌ئاستێكی چاوه‌ڕوان نه‌كراو گه‌یشتووه. گردی خرابه ره‌ش “گۆبه‌كلی ته‌په” په‌رستگاكه رووبه‌ره‌كه‌ی نزیكه‌ی 30 مه‌تره و شێوه‌یه‌كی بازنه‌یی هه‌یه و نزیكه‌ی 30 په‌یكه‌ر له‌خۆوه ده‌گرێت. شه‌ش دانه له‌وانه له‌كاتی ئه‌نجامدانی هه‌ڵكۆلینه‌كان ده‌ركه‌وتوون، ئه‌وانی تریش له‌میانه‌ی ئه‌و پێودانگانه‌ی به‌شێوازه‌كانی جیۆمانیاتیك و جیۆرادار ئه‌نجامدراون و ده‌ست نیشان كراون.\nئه‌و ئه‌نجامانه‌ی له رێگای ئه‌و پێوانه‌كردنانه‌وه به‌ده‌ست هێنراون پشتگیری له‌و بۆچوونه ده‌كه‌ن كه گردی خرابه ره‌ش دوازده هه‌زار ساڵ پێش ئێستا ناوه‌ندێكی مه‌زنی دۆزینه‌وه بووه، شوێنگه‌ی بابه‌ته‌كانی ژیانی رۆژانه نه‌بووه، به‌ڵكو به په‌یكه‌رگه‌لێكی ئایینی داخراوه كه به‌ئامانجی ئه‌نجامدانی رێوڕه‌سمی ئایینه‌وه دروستكراون. دوو به‌رد “په‌یكه‌ر” ی شێوه‌ی پیتی “T” لاتینی له ناوه‌ڕاستی رووبه‌ره بازنه‌ییه‌كه‌ی ئه‌و په‌یكه‌رانه دانراون كه شێوه‌یه‌كی سه‌ربه‌ستیان هه‌یه و به‌رزاییه‌كه‌یان نزیكه‌ی پێنج مه‌تر ده‌بێ. هه‌رچی ئه‌و به‌رد “په‌یكه‌ر”ه چه‌قێنراوانه‌ی ترن كه له‌هه‌مان شێوه‌ن، به‌ڵام له‌و دووانه‌یه بچووكترن، به‌جۆرێك له‌ناو دیواره‌كانی ناوه‌وه‌ی ئه‌و په‌رستگایه جێگیركراون كه به‌ره‌و دوو په‌یكه‌ره‌كه‌ی ناوه‌ڕاست ئاراسته‌كراون. هه‌رچی ئه‌و سیمبۆله ئه‌بستراكت(مجرد) و وێنه‌ی ئاژه‌ڵانن كه به‌شێوازی كۆڵین و داتاشینه‌وه دروستكراون دۆزینه‌وه‌و پێدراوێكن كه یادگا و په‌یامه‌كانی دونیای سیمبۆلی دوازده هه‌زار ساڵ پێش ئێستای پاشماوه‌كانی سیسته‌می جۆرێكی هه‌واڵ گه‌یاندنی به رۆژی ئه‌مڕۆمان گه‌یاندووه. په‌یكه‌ر و بونیاده ئایینیه‌كه‌ی گردی خرابه ره‌ش، به‌مه‌به‌ست له‌لایه‌ن مرۆڤی سه‌رده‌می نیۆلۆتیك پڕكراوه‌ته‌وه كه خۆشیان دروستیان كردوه. ئه‌گه‌رێكی به‌هێزه كه ئه‌و په‌رستگایه ناوه‌ندی كۆبوونه‌وه‌و شوێنی به‌یه‌كگه‌یشتنی گرووپه نێچیروانیه نیشته‌جێكانه كه له شوێن و ناوچه‌ی جیاوازه‌وه هاتوون. لێره‌دا به‌یه‌كگه‌یشتوون و ئاهه‌نگ و مه‌راسیمی گه‌وره‌یان ئه‌نجامداوه، ئه‌مانه‌ش نه‌ك ته‌نیا رۆژێك، ئه‌گه‌رێكی به‌هێزه به‌درێژایی چه‌ندین هه‌فته به‌رده‌وامبوون. ئه‌گه‌ر ژماره‌ی به‌شداربووه‌كان ره‌چاوبكه‌ین، ئه‌وا ئه‌گه‌ری به‌هێزه كه ئه‌م به‌یه‌كگه‌یشتنانه، واته ئه‌و ئاهەنگانه له‌ناو دۆخێكی هاوكاری و به‌یه‌كه‌وه ژیاندا ئه‌نجامگیربوون. دروستكردنی ئه‌و به‌رد “په‌یكه‌ر” انه‌ی بارستایه‌كه‌یان چه‌ندین ته‌ن ده‌بێت، گواستنه‌وه‌یان و چه‌قاندنیان به‌شێوه‌یه‌كی بازنه‌یی، ئه‌و ئه‌گه‌ره به‌هێزتر ده‌كات.\nگردی خرابه ره‌ش شوێنێكی پیرۆزه\nبه‌شێوه‌یه‌كی گشتی له‌ئاست مێژووی لێكۆلینه‌وه‌شدا به‌مجۆره‌یه. ئه‌گه‌ر ئه‌و بوویه‌ره به ئه‌نسكلۆپیدیایه‌ك مه‌زه‌نده بكه‌ین، وا دابنێین كه مێژووی جیهان له “20” به‌رگ پێكدێت ئه‌وا ده‌كرێ قۆناخی نێوان چاخی به‌ردینی كۆن و چاخی به‌ردینی نوێ “نیۆلۆتیك” وه‌ك به‌رگی “21” بیست و یه‌كه‌مین جێگیربكه‌ین. گرنگی شوێنه‌واری گردی خرابه‌ره‌ش له‌وه‌دایه، له‌كاتێكدا چاوه‌ڕوانمان نه‌ده‌كرد و له‌و به‌رگه‌ی بیست و یه‌كه‌مین بێ ئاگابووین، ئه‌و قۆناخه‌ی گوزه‌ركردنی به‌شێوه‌یه‌كی زۆر ده‌وڵه‌مه‌ند و هه‌مه‌ڕه‌نگ گواستۆته‌وه. ئێستا به‌شێوه‌یه‌كی گشتی حەپەسانێكی ناوچه‌كه سەبارەت بەپێكهاته‌ی ئایینی جێگای باسه. هه‌روه‌ها ئه‌و زانیاریانه‌ی له ئاكامی پشكنینه‌كانی ئه‌و ده‌ڤه‌ره ده‌ركه‌وتوون، ده‌ستپێكردنێكی نوێ بۆ تیۆڕی، مۆدێل و بۆچوونی هاوپیشه‌كانم ده‌ڕه‌خسێت. خه‌باتێكی دیكه‌ی هاوشێوه‌ی لێكۆلینه‌وه‌كانی گردی خرابه ره‌ش بوونی نییه كه به‌م قۆناخه‌وه سه‌رقاڵ بێت. رۆڵی گردی خرابه ره‌ش ئاشكرایه و له‌به‌رچاوانه. له په‌رتوكێكمدا به‌ناوی ” بونیادنه‌ری كۆنترین په‌رستگا” گردی خرابه ره‌ش پێناسه كراوه كه له ساڵی 2007 له‌لایه‌ن بڵاوكراوه‌كانی هونه‌رو شوێنه‌واری توركیاش له‌ژێر ناوی ” گردی خرابه ره‌ش ده‌ڤه‌ری ئه‌فسوونی و پیرۆزی نێچیروانه‌كانی چاخی به‌ردین” بڵاوكراوه‌ته‌وه. هه‌روه‌ها له‌ساڵی 2009دا په‌رستگاكه‌ی گردی خرابه ره‌ش بووه به بابه‌تی راگه‌یاندنه خۆجێیی و بیانیه‌كان. له‌ساڵی 1995 ” چیای په‌رستگا پیرۆزه‌كان” مان دۆزیه‌وه. هه‌ركه‌سێكی خاوه‌ن خولیا و په‌یوه‌ست به بابه‌ته‌كه، بۆ بینینی ئه‌و په‌رستگایه دێن و له‌ناو مه‌راق و حه‌په‌سانه‌وه به‌چاوی خۆیان ئه‌و كۆته‌ڵه سه‌رسوڕهێنه‌رانه‌ی مێژووی مرۆڤایه‌تی ده‌بینین، ئیتر ئه‌و بۆشاییه‌ی پڕكردۆته‌وه كه له قۆناخی گۆڕانكاری و گوزه‌ركردن له كۆمه‌ڵگه‌ی نێچیروانیه‌وه به‌ره‌و كولتووری جوتیاری “كشتوكاڵی” له ئارادابوو. به‌ڵێ چیتر به‌و ره‌نگه “رەش” گه‌یشتووه كه پێشتر هێشتا دیار نه‌بوو. ئێمه به‌جۆرێك بیرمان ده‌كرده‌وه كه شوێنی نیشته‌جێبوونی جوتیاران “كشتیاران” له‌ئاكامی سه‌ره‌تایه‌كی ساده‌و خاكییه‌وه پێكهاتووه. به‌ڵام نائاسایی بووه. ئه‌گه‌ر ته‌عبیره‌كه‌مان له‌جێگای خۆیدا بێت لێره‌دا ده‌هۆڵێك دڕاوه‌و ته‌قه‌ی بڕاوه. به‌ڵام فه‌راهه‌مبوونی ئه‌و قۆناخه‌ی گۆڕانكاری و شێوه گۆڕین له‌میانه‌ی گوزه‌ركردنێك كه ئێمه چاوه‌ڕوانی نه‌بووین و به‌بیرماندا نه‌ده‌هات، وێنه‌یه‌كی نوێ و به‌رگێكی نوێ بۆ مێژووی مرۆڤایه‌تی به‌ده‌ست دێنێت.\nئایین و باوەڕی یارسان و پاراستنی کولتوور


دەنگدان - Mehr News Agency\nکۆمیسیونی هەڵبژاردنی عێراق:\nدەنگەکانی ۱٤۰ بنکەی دەنگدان بە شێوەی دەستی دەژمێردرێت\nکۆمیسیونی باڵای هەڵبژاردنی عێراق کاتی ژماردنی دەنگەکان بە شێوەی دەستی و ئەنجامی کۆتایی راگەیاند.\nدەرئەنجامی هەڵبژاردنی سەرۆک کۆماری ئێران؛\nسەرۆکی ئەرکانی هەڵبژاردنی ئێران بەیانی ئەمڕۆ بە هەواڵنێرانی وت: ڕەئیسی بە 17 ملیۆن دەنگ لە پێشەوەیە.\nبە هۆی بەشداریی بەرچاوی خەڵک لە هەڵبژاردنی سەرۆک کۆماریی و شۆراەکانی شار و گوند لە ئێران تا کاتژمێر 2ی بەرەبەیان دەنگ لە خەڵک وەرگیرا.\nدەنگ دان و هەڵبژاردنی سەرۆک کۆماریی نوێی ئێران\nخەڵکی ئێران لە هەر نەتەوە و ئیتنیکێک ئامادەن ڕۆژی هەینی 28ی جۆزەردان بەشداریی هەڵبژاردنی سەرۆک کۆماریی بکەن.\nدەنگ نەدان کێشەکان چارەسەر ناکات/گەشەی ئابووری، ئەمریکای هێنایە ڤیەنا\nسەرۆک کۆماری ئێران بە وتنی ئەوەی کە دەنگ نەدان هیچ کێشەیەک چارەسەر ناکات، وتی: دەنگدان لە ئەم دۆخەدا هێزەمان زیاتر دەکاتەوە.\nدەنگەکان جیا کرانەوە؛\nنوێ ترین زانیاری لە هەڵبژاردنی ئەمریکا/بایدن 264 دەنگی ئەلکتراڵ\nئەو کاندیدە لە کۆتاییدا دەبێتە سەرۆک کۆماری ئەمریکا بۆ هەڵبژاردنی 2020 کە 270 دەنگی ئەلکتراڵ ودەست بێنێت.\nئەمرۆ هەڵبژاردنی خولی یازدەهەمی مەجلیسی شۆرای ئیسلامی لە سەرانسەری ئێران بەڕێوەچوو.\nدەنگدانی پێش وەخت لە ویلایەتەکانی ئەمریکا\nدەنگدانی پێش وەختی هەڵبژاردنی نێوان خولی کۆنگرێسی ئەمریکا لە هەندێ ویلایەتەکان دەستیپێکرد.\nژماردنی دەنگەکان بۆ دیاریکردنى سەرۆکى پەرلەمانی عێراق دەستیپێکرد\nدانیشتنى پەرلەمانى عێراق بۆ دیاریکردنى سەرۆکى پەرلەمان و جێگرەکانی کۆتایی هاتووە و ئێستا ژماردنی دەنگەکان دەستیپێکردووە.\nژماردنەوەی دەستی دەنگەکانی هەڵبژاردن کۆتایی هات\nکۆمیساریای باڵای هەڵبژاردنی عێراق لە کۆتایی هاتنی ژماردنەوەی دەستی دەنگەکانی هەڵبژاردنی پەرلەمانی هەواڵی دا.


ویکیپیدیا ئینسایکڵۆپیدیایەکی ئازادی ئینتەرنێتییە کە بە دەستی بەشداربووانی خۆبەخشەوە لە سەرانسەری جیھاندا پێکدێت. سەیرکردن، لەبەرگرتنەوە و بەکارھێنانەوەی ناوەرۆکی ویکیپیدیا ئازادە. ویکیپیدیا دەستەی نووسەران یان چاودێرانی تایبەتی نییە و ھەموو کەس لە سەر ئینتەرنێت دەتوانێت دەستکاری و چاودێریی وتارەکانی بکات. ئەم ویکیپیدیایە کە بە شێوەزاری ناوەندی (سۆرانی) لە زمانی کوردی (Central Kurdish Branch) دەنووسرێت، لە ٢٠٠٩ەوە لە ویکیپیدیای کوردیی باکووری (کورمانجی) بە ھۆی چەند کێشەی تەکنیکی و زمانەوانییەوە جیا بووەتەوە و ئێستا ٤١٬٧٨٩ وتار و ١٥٣ بەشداربووی چالاکی ھەیە.\nدواجار لە ١٧:٠٤ی ١٣ی تشرینی دووەمی ٢٠١٣ دەستکاری کراوە


خەرمانەی خەبات و ئاخێزی ئەمجارەت ڕۆژهەڵات\nکوردستان سەنگەری پۆڵایین و هەمیشە ئاوەدانی خەبات بۆ ئازادی ئەم ڕۆژانە شانۆیەکی دیکەی خولقاند. شانۆی پێشەنگی و بوێری و مافخوازی. گەلی کورد لە کوردستانی ڕۆژهەڵات بە نەریتی هەوێنی پێشکەوتنخوازانەی خۆی، جەماوەری و بوێر دژی داگیرکەری چل ساڵەی خۆی وەستایەوە. سڵی نەکردەوە لە باتووم و تۆپ و گوللە و قەمچی و هەڕەشە.\nشەقامی خرۆشاند و دەنگی ئاپۆرەی جەماوەری وەزاڵە هاتووی خەڵکی ئێرانی لە گەرووی کوردستانەوە بە گوێی جیهاندا دا. هەر لە بۆکانی بووکی شارانەوە تا سنەی سوور تا مەریوانی داهێنەر، تا جوانڕۆی جوان شیرین، تا ورمێی دەلال تا سەقزی سەربەرز و کرماشانی کوردانەم هەر هەموو یەک دەنگ هاواری وەستانەوەی دژی زۆرداری و بەشمەینەتییان وتەوە.\nکوردستان جارێکی دیکە ئاسۆی دواڕۆژێکی گەش و ڕوونی نەخشاندەوە بۆ مرۆڤی ئەم دەڤەرە، لەم قڕووپەپەی جیهان، لەم بێ دەنگی و ژاوەژاوی ڕۆژاواو و ڕۆژهەڵاتەی مۆسکۆ و واشینتۆن و بروکسێل و بێرلین، تارانیش هاتە شانی، دەنگی دلێری هەڵبڕییەوە، دەنگی وەستانەوە بەرامبەر بە زۆرداری و ئەمجارە ١٠٠ دەستەخوشکی ئێرانی بە کۆرس بۆیان ساندەوە…\nچل ساڵە بە تاق هاوارت کرد، دەنگت نووسا، بەڵام بڕستت نەبڕا، هەستانەوە سروشتی تۆیە کوردستان، ژیلەمۆی تۆ، سکلی سووری هەستانەوە و بووژانەوەی کوردستان، ئاخێزی ئەمجارەت پیرۆز کوردستان.\nخەڵکی کوردستانی ڕۆژهەڵات و خەڵکی ئێران، ئەمجارە پاش چل ساڵ خۆیان لە کۆڵان و شەقام و سەرجادەکان بینییەوە، یەکتریان دۆزییەوە.\nدەسەڵاتی تاران دامامکی فڕێ دا و ڕووت و قووت خۆی نواند، دزێو و درۆزن، نگریس و شووم، بکوژ و چاوسوور. ئەو دەسەڵاتەی ئاگر و ئاسن وڵامیەتی بە دادخوازی جەماوەر شەقی تێکەوتووە، ئیستمرارتەڵەب و ئیسلاحتەڵەب ساغ دەبنەوە، هەندێکیان پاڵیان وەدەوڵەت و دەسەڵاتەوە داوە و ڕیسوا بوون و یان گەڕانەوە بۆ باوەشی گەل. ئیتر بۆ پوتینیش زەحمەتە ڤێتۆی سەر ئیسلامیستەکانی دەسەڵاتدار لە تاران بکات.\nقەیرانە چارهەڵنەگرانە ئاڵۆز و لە هەژمار نەهاتووەکان و بەم ئاخێزە نوێیەوە پشتی چەماوەی دەسەڵاتی ناکارامە، نەزان و گەندەڵی ئیسلامی ئەوندەی تر چەماندەوە. دەسەڵات و دەوڵەتی مەفلووک ساڵانێک دەستی بردۆتە سفرە و دڵ و جەرگی خەڵکەوە، ئەمجارە تەماحی لە گیرفانی بەتاڵی خەڵکی هەژار کرد، ڕوونە ئەم کەمتیارە هارە برسییە زۆری نەماوە. دوور نییە ئەو ڕۆژەی لە بەردەم دادگەی داد خوازی جەماوەر چۆک دا بدا، بۆ هەمیشە بارگە و بنەی بەری و بڕوا و ڕزگاریان بێت ئەو گەلەی شایستەی باشترینەکانە.\nمێژووت کوردستان، مامۆستایە و دەرس و وانەت وەرگرە، ڕۆڵەی ژیر و وریا، خوێن گەرم و ئازا، هەوێنن بۆ سەرکەوتن، ئاسۆ ڕوونە ڕۆژهەڵات\nدەنگ هەڵبڕە، قیبلەم، دەنگ هەڵبڕە ڕۆژهەڵات،\nئازادی و ئازایەتی هەر لە خۆت جوانە ڕۆژهەڵات\nئاخێزی ئەمجارەت، نموونەی گشت شارانی ئێرانی\nبۆت دەڵێمەوە ڕۆژهەڵات ئەو بەرزە شێعرەی هیرانی؛\nقەلبی من گەر چەشنی لالە بێت و نەوتی تێ بکەن،\nئاگری دوژمن بێتە گیانم وەک چرامم پێ بکەن،\nشەق شەقی کەن گۆشت و ئێسقان، یەک بە یەک خوێی تێبکەن،\nبێ ترس دێمە مەیدان و حوکمی ئازادیم دەوێ،\nگەر نەسووتێم و نەخنکێم، چۆن هەژارم سەرکەوێ؟\nدەچمە ناو جەرگی هەژاران و شان بە شانی وەک براو\nڕۆح و لاشەم ئێش دەکات بۆ میلەتێکی حەق خوراو\nببمە خاک و خۆڵەمێش تا با هەژارم پێبگا\nبا بسووتێم بەڵکە گەنج و لاوەکانم تێبگا\nبێتە مەیدان و خوێن برێژی تا حەقی خۆی پێ بگا\nتا بزانە غەرقی خوێنە کێ حەقی وی خواردووە،\nدەرکەوێ دوژمن تا زووە


لەسەدا ٣٧ی بریندارانی تەقینەوەی مین لەکوردستان تەمەنیان کەمتر لە ١٥ ساڵە\nزایینی: ٢٧-٠٧-٢٠١٥ - هەتاوی: ١٣٩٤/٠٥/٠٥ - ١٢:٤٢ تاران قه‌باره‌ی فۆنت:\nکوردستان میدیا: لەسەدا ٣٧ی ئەو کەسانەی کە بە هۆی تەقینەوەی مین لە کوردستانی ئێران بریندار بوون تەمەنیان لە ژێر ١٥ ساڵ دایە.\nبەپێی هەواڵی ماڵپەڕی کوردستان میدیا، کارناسێکی کورد کە مامۆستای زانکۆی کوردستان لە سنەشە، لە توێژینەوەیەکدا بڵاوی کردووەتەوە، لە سەدا ٣٧ی ئەو کەسانەی کە ساڵی ١٣٨٥ی هەتاوی کەوتوونەتە سەر مینە چێنراوەکانی سەردەمی شەڕی رێژیمی ئێران و عێراق و بریندار بوون، کەمتر لە ١٥ ساڵ تەمەنیان هەیە.\nلە توێژینەوەی دکتور حوسێن محەممەدزادەدا هاتووە کە لە سەدا ٩٥ی بریندارەکانیش پیاون.\nمحەممەدزادە بە ماڵپەڕە ناوچەییەکانی وتووە: "بەپێی دوایین زانیارییەکان، کاریگەری مینە چێنراوەکانی سەردەمی شەڕی ئێران و عێراق هەتا ٥٠ ساڵی داهاتوو بەردەوام دەبێت".\nبە وتەی ناوبراو، "لەسەدا ٧/٩ لە مینە بەجێ‌ماوەکانی سەردەمی شەڕ لە ناوچە سنوورییەکانی پارێزگاکانە و لە سەدا ٨٠ی لە گوندەکان و لە سەدا ١٧ی لە شارەکان دایە".\nلە سێ مانگەی سەرەتای ئەمساڵدا ١٢ هاووڵاتیی کورد بە هۆی تەقینەوەی مین کوژراو و بریندار بوون، کە لە نێوان قوربانیاندا کچێکی تەمەن ١٧ ساڵ و دوو منداڵی کەم تەمەن دەبیندرێت.\nکوژران و برینداربونی هاووڵاتییانی کورد بە هۆی تەقینەوەی مینە چێنراوەکانی سەردەمی شەڕێ ئێران و عێراق لە حاڵێکدایە کە بەرپرسانی رێژیمی ئێران بە بەردەوامی باسیان لە خاوێن کردنەوەی ناوجە بە مین چێنراوەکان کردووە.\nئامارە فەرمییەکان باس لەوە دەکەن، زیاتر لە ٢٠ میلیۆن مینی دژە نەفەر لە ناوچە سنوورییەکانی پارێزگاکانی (سنە، کرماشان، ئورومیە، ئیلام و خوزستان) هەیە.


Spyware Terminator 2012 Free ver 3.0\nAllPlayer نەرمەواڵەیێکی سوک و کەم قەبارەیە کە پشتیوانی لە تەواوی فۆرمەتەکان دەکات. فۆرمەتەکانی وەکوو MKV, DivX, Xvid, Flash, QuickTime, DVD, MP3, FLAC کە بە زۆری لە لایەن بەکارهێنەرانەوە کەڵکی لێوەردەگیرێ،ALLPlayer پشتگریان دەکات. بەڵام خۆ زۆر لەم نەرمەواڵانە هەن کە ئەو کارە ئەنجام دەدەن. بەڵام باشترە بزانین کە ئەم پرۆگرامە تەنیا ٢.٧ مێگابایت قەبارەکەیەتی کە تەواو خۆرایشە. هیندێک کرداری تریشی هەن کە رەنگە لە نەرمەواڵەکانی تردا نەبن، کە یەکێک لەوانە نوێ بوونەوەی خێرای ئەم کەرەسەیەیە.\nFile size : 38,0MB


ئەمڕۆ دووشەمە دکتۆر ئاسۆ فەرەیدون کاندیدى یەکێتى نیشتیمانى کوردستان وەکو پارێزگارى نوێى سلێمانى دەست بەکاربوو ، دواى ئەوەى لەلایەن ئەنجومەنى پارێزگاوە بە کۆى دەنگ متمانەى پێدرا.\nدەستبەکاربوونى پارێزگارى نوێى سلێمانى دواى تێپەڕبوونى هەشت مانگ بەسەر هەڵبژاردنى ئەنجومەنى پارێزگاى سلێمانیدا دێت، کە ناکۆکى نێوان یەکێتى و بزووتنەوەى گۆڕان رێگربوو لە دەست بەکاربوونى پارێزگار .\nغالب محەمەد ئەندامى ئەنجومەنى پارێزگا لە فراکسیۆنى گۆڕان، بەدەنگى ئەمه‌ریکاى راگەیاند"بەپێى رێککەوتنى نێوان یەکێتى و گۆڕان دکتۆر ئاسۆ فەرەیدون ساڵێک و نۆ مانگ پارێزگار دەبێت ، دواتر پۆستى سەرۆکى ئەنجومەن دەدرێتە یەکێتى و هەڤاڵ ئەبوبەکر پۆستى پارێزگار وەردەگرێت".\nناوبراو وتى"سەرۆکایەتى هەرێم مەرسومى بۆ دکتۆر ئاسۆ فەرەیدون دەرکردووە ئەمڕۆ بە فەرمى وەکو پارێزگارى نوێى سلێمانى دەست بەکاربوو".\nبزووتنەوەى گۆڕان خاوەنى 12 کورسى و یەکێتى نیشتیمانى خاوەنى 11 کورسى ئەنجومەنى پارێزگایە و بەپێى ئیستیحقاقى هەڵبژاردن پۆستى پارێزگار بەر گۆران دەکەوت ، بەڵام یەکێتى رادەستکردنەوەى ئەو پۆستەى لە 2 ساڵى یەکەمدا رەتکردەوە.\nرێکەوت زەکى ئەندامى ئەنجومەنى پارێزگاى سلێمانى لەسەر لیستى یەکێتى نیشتیمانى، دەڵێت"یەکێتى پۆستى پارێزگارى سلێمانى قۆرخ نەکردووە ، بەڵام لە ئەنجامى گفتووگۆ و دانوستان لەگەڵ گۆڕان و لایەنەکان ئەو پۆستەى بەدەست هێناوەتەوە".\nلاى خۆیەوە دانا محەمەد ئەندامى ئەنجومەنى پارێزگا لە فراکسیۆنى پارتى ، دەڵێت"بەپارێزگارى نوێى سلێمانیمان راگەیاندووە کە وەکو پارێزگارى هەموو لایەنەکان کاربکات نەک تەنها وەکو پارێزگارى یەکێتى، ئەوکات ئەوان پشتگیرى دەکەن".\nدەست بەکاربوونى پارێزگارى نوێى سلێمانى لە کاتێکدایە بزووتنەوەى گۆڕان هەر لە ئێستاوە خۆى بۆ وەرگرتنى ئەو پۆستە ئامادە دەکات لە 2 ساڵى داهاتوودا ، هەرچەندە ترسى ئەوەشى هەیە یەکێتى پابەند نەبێت بە رێکەوتنەکەى نێوانیانەوە و ئەو پۆستەى رادەست نەکات.


ره‌زا قه‌باکه‌ندی و ته‌مه‌نێک فیداکاری\nئەوانەی مێژوویان دروست کرد\nئا: هەمزە ئاگوشی\n-- پێشمەرگایەتی هاوڕێی خۆشەویست و دڵسۆزی پێ بەخشیم. فیداکاری پێ به‌خشیم\n-- پەیوەندی خەڵک و پێشمەرگە لە پەیوەندی ئاو و ماسی بەهێزتره!\nده‌کرێ خۆت به خوینه‌ران بناسێنی و له قۆناغی مندالی و میرمنداڵیت بۆمان بدوێی؟\n_ من رەزا ئەمینی، ناسراو بە رەزا قەباکەندی! قۆناغی منداڵێم بە شێوەیەکی سادە وەک باقی منداڵانی گوندەکەمان بردووه‌ته سەر و ئەوەش بڵێم کە لە چوارچێوه‌ی بنەماڵەیەکی فەقیر و ته‌نگده‌ستدا چاوم به دنیا هه‌ڵێناوه و له قوتابخانه‌ی گوندەکەمان قۆناغی سەرەتایی خوێندنم ته‌واو کردووه.\nحیزبی دێموکراتت چۆن ناسی و چۆن ئاشناییت له‌گه‌ڵ ئه‌و حیزبه‌دا په‌یدا کرد؟\n_حیزبی دێموکراتم هەر لە گوندەکەی خۆمان ناسی، ئه‌ویش بە پێی وەیکە زۆرم لە پێشمه‌رگه‌کانی ناوچه‌که‌ی خۆمان دەناسی و عەلاقەیەکی زۆریشم بە پێشمەرگایەتی هەبوو.\nچۆن بوو بڕیارت دا چه‌کی پێشمه‌رگایه‌تی بکه‌یه شان؟\nئەوەی راستی بێت هەستێکی زۆرم هەبوو بۆ گەلەکەم و پێم خۆش بوو ببەم بە پ.م ، بەڵام لەبەر وەزعییەتی دایکم و برایەکی ٥ سالانه‌م، پێشمه‌رگایه‌تیم هێندێک وەدرانگی خست. ساڵی 1361ی هه‌تاوی به‌دوای هۆی قەتلوعامی گوندەکانی سه‌رچنار و قەرەگۆل و سەوزی لە ناوچەی چۆمی مەجیدخان و کوشتاری خه‌ڵکی بێتاوان له لایان کۆماری ئیسلامییه‌وه و شه‌هیدبوونی سوغرای ئه‌مینی خوشکی تاقانه‌مان که بووکی سوڵتانی مارف بوو، بڕیارم دا بۆ تۆڵەی خوشکم و باقی شەهیدان، چەکی پیرۆزی پێشمەرگایەتی لە شان بکه‌م.\nیه‌که‌م بنکه‌ی حیزبی که خۆت لێ ناساند کوێ بوو و له کام هێز و کومیته شارستان سازمان درای؟\n_یەکەم بنکە حیزبی که خۆم پێ ناساند، له گوندی بەیرمی ناوچەی سارم و میرقازی ماهاباد بوو. هه‌ر ئه‌وکات لە پەلی ئەحەد رەحیم له لکی ٢ی هێزی شەهید پێشەوا لە کومیتە شارەستانی مهاباد سازمان درام.\nپله‌کانی به‌رپرسایه‌تیت چۆن بڕی و دوایین به‌رپرسیایه‌تیت له ناوچه چی بوو؟\n_به‌رپرسایه‌تیم له سه‌رپه‌لی و جێگر په‌لییه‌وه وه‌رگرت و لە ساڵەکانی 70و 71ی هه‌تاوی کادری ناوچەکانی چۆمی مەجید خان و شامات لە کومیتە ناوچەی چۆمی مەجیدخان بووم. ئاخرین به‌رپرسایەتیم جێگر هێزی بوو لە هێزی شەهید پێشەوا.\nپه‌یوه‌ندی خه‌ڵک و پێشمه‌رگه و کادره‌کانی حیزبی له ناوخۆدا له چ ئاستێکدا بوو؟\n_ئەوە پەیوەندی گەرمی خەڵک و پێشمەرگە بوو کە سات بە سات وره‌ی ده‌دا به پێشمه‌رگه و هێزی پێ دەبەخشی. ئەوەنده دەڵێم پەیوەندی خەڵک و پێشمەرگە لە پەیوەندی ئاو و ماسی بەهێزتر بووە.\nقورسترین شه‌ڕ که تووشی هاتووی کام شه‌ڕ بوو؟\nشەڕی زستانی ساڵی ٦٣ لە ناوچەی شامات کە لەو شەڕەدا ٥ شەهید و ٢٣ بریندارمان هەبوو.\nبه‌رپرسایه‌تی و فه‌رمانده‌یی به لای تۆوه چی ده‌گه‌یاند؟\n_بە لای منەوە بەرپرسایەتی یانی هەست بە مەسئولێتکردن بە رانبەر بەو ئه‌رکه‌ی کە پێت دەسپێردەریت. بە کورتی یانی قورستربوونی ئەرکەکانی سەر شان.\nله‌سه‌ر یه‌ک چه‌ند جار بریندار بووی؟\n_لە سەریەک ٣ جار بریندار بووم. له نێرخاسان، پایەگای لاچین و پایەگای وشکەدەرێی سەرشیوی مەریوان.\nپێشمه‌رگایه‌تی چی پێ به‌خشی و چی لێ ئه‌ستاندی؟\n_پێشمەرگایەتی هاوڕێی خۆشەویست و دڵسۆزی پێ بەخشیم. فیداکاری پێ به‌خشیم بۆ خاک و وڵاته‌که‌م، بەڵام جەوانی لێ ئەستاندم و بنەماڵەکەمی لێ دوور کردمەوە و له ئازیزانی دابڕیم.\nله گونده‌که‌ی ئێوه جگه له تۆ پێشمه‌رگه‌ی دیکه‌ش هه‌بوون؟\n_بەڵێ گوندی ئێمە هەم پێشمەرگەی هەبووه و هەم شەهیدیشی زۆرە و ئیستاش پێشمەرگەمان لە زیندانی رژیمدا هەیە.\nدوا وته‌ت بۆ خوێنه‌ران چییه؟\n_هیوادارم بۆ رۆژێکیش بێت ئەو هەلەمان بۆ بڕخسێت بگەڕێنەوە بۆ وڵاتەکەمان و بۆ گەل بژین و بۆ گەل بمرین. هەزاران سڵاو لە خەڵکی دڵسۆزی کوردستان. سەری رێز و نەوازش بۆ شەهیدان و هاورێیانی شەهیدم داده‌نوێنم. لە کۆتاییدا سوپاس بۆ تۆ کاک هەمزەی هاوڕێم.\nبگه‌رێوه|ئەم بابەتە 6278 جار بینراوە| بینێره| چاپ


ئایا ئامادەین بە بەرپرسایەتیەوە پی بنێینە دەیەی سێهەمی سەدەی بیست و یەک!، برایم لاجانی – PMNews\nیەکێک لە نیشانەکانی پێکهاتنی ئاڵووگۆڕ لە وەزعی سیاسیی نێو ڕیزەکانی بزووتنەوەی میللی دێموكراتی کوردستانی ئێراندا، بریتیە لە هاتنەگۆڕی دیسکۆڕسی هاوڕایی،\nیەکگرتنەوە و پێویستیی وەسەریەک خستنەوەی هێزە خەباتگێڕەکانی مەیدانی خەبات. پێکهاتنی ناوەندیی هاوکاریی حیزب و رێکخراوەکانی کوردستانی ئێران یەکێک لە ئاکامەکانی ئەوئاڵووگۆرەیە.\nئێستا وەزعەکە خەریکە لەوەش زیاتر دەڕواتە پێش. لە هەموو شوێنێک، لە تۆڕە کۆمەڵایەتیەکاندا، لە کۆڕو کۆمەڵە خسوسی و بنەماڵەییەکاندا، تەنانەت لە سیمنار و کۆبوونەوە حیزبیەکان و لەسەر شاشەی تەلەفزیۆنەکانیشدا، باس هەرباسی زەروورەتی یەکگرتنەوەی دێموکراتەکان و کۆمەڵەکانە. باس باسی چۆنیەتی خۆئامادەکردن بۆ ئەو رووداوانەیە کە خەریکە وەک شەپۆڵ بە پیرمانەوە دێن و لەسەرمانە بۆ بردنەپێشی ئامانجەکانی خەڵکی کوردستان خۆمان باوێینە سەرملیان.\nلایەنێکی گرنگی ئەو دیسکۆڕسە تازەیە بریتیە لە بانگەواز بۆ میللی کردن و غەیرە ئیدە ئۆلۆژیک کردنی مێژوومان و سەجەمی ئەو ڕووداوانەی پێوەندیان بە بزووتەنەوەکەمانەوە هەیە. ئەوە دەرسێکە کە بەدرەنگەوە لە میللەتانی دیکەی دونیای پێشکەوتوو خەریکە فێری دەبین. بە هەزاران تێکۆشەری نێو ڕیزەکانی بزووتنەوەکەمان، چ لەدەرەوە و چ لە ژوورەوە، لە ئاکامی ئەو هەموو تەکانانەدا کە لەو چەند ساڵەدا، وە بیرو زەینیان کەوتوون، فێربوونە کە هەموو شتێک بەرنە ژێر پرسیار.\nئەوان ئیتر ئامادەنین کە کاری سیاسی و حیزبی لە گۆرەپانێکدا بەرێوەبەرن کە بێجگە لە لایەنگرانی جەهل و دەمارگرژی و تەعەسوب، کەسی دیکە تێیدا ناڕواتە پێش. ئەگەر لە پێشیش دا راستیەکانمان وەک خۆی دیتبان، بۆمان دەردەکەوت کە لە زۆر شوێن لە باری سیاسایەوە هەڵوێستەکانمان لە موخالیفەکانمان نزیکترین تا لە موافقەکانمان.\nئەوە ئاڵووگۆڕێکی گەورەیە. هەموومان بەرە بەرە خەریکە چاو بە کار و کردەوەکانی خۆمان دا دەگێڕینەوە، چاو بە مەوقعیەتی بزووتنەوەکەمان و حیزبەکەماندا دەگێرینەوە.\nلەو نێوەدا مەسەلەیەک زۆر گرنگە. ئەویش بریتیە: لە چاو گێڕانەوە بەسەر ئەو ململانێ یەدا کە لەو چەندساڵەدا هێزو ئینێرژیەکی زۆری لەبەربردین . ململانێ یەک کە لە نێوماندا شکڵی جەنگی صەلیبی بەخۆوە گرتبوو. ئێستا بە خۆشیەوە هەموو لەوە تێ گەیوین کە وەختی ئەوە هاتووە لەچاخەکانی نێوەڕاستی سیاسەتی کوردی تێپەڕین.\nدیارە دەبێ بگوترێ کە هێشتاش هەندێک لە پاشماوەکانی ئەو شەڕە صەلیبیە هەرماون. ئەوان دەیانەوێ بە تکنیکی نوێ و لەبەرگێکی تازەداهەمان شەڕێ پێشوو بەرنەپێش. لەسەرمانە قسەیان دەگەڵ بکەین و بیانهێنینە سەر ڕێ. لەسەرمانە حاڵیان بکەین کە دەورانی ئەو شەڕە تەواو بووە. لەو ململانێ یەدا هەموومان دۆڕاو هاتوینەدەر و حیزب و میللەتی خۆشمان تووشی قەیران و نەگبەتی میللی کردوون.\nئێستا وەختی رێنیسانس و هەستانەوە و بەخۆدا هاتنەوەیە. واتە وەختی ئەوەیە بە چاوێکی دیکە تەماشای دونیا و دەورروبەرمان بکەین. وەختی ئەوەیە رەفتار و گوتاری سیاسیمان هاوچەرخ بکەین. دەبێ سیستەمی بایەخەکانمان و ئەو نرخانە کە کاری سیاسیان لەسەر دەکەین نوێ کەینەوە . لەسەرمانە زمانی کاری سیاسی و کردەوە و عەمەلی سیاسیمان نوێ کەینەوە. لەسەرمانە لە کاری سیاسی و حیزبی و لە ریزەکانی بزووتنەوەدا چالاک بین. ئاخر گرنگترین و پربایەخترین ئەرکی هەرهاووڵاتیەک بریتیە لە بەشداری چالاکانە لە کارووباری سیاسیی وڵات دا.\nئەو پڕۆژەیە نەک هەر حیزبەکەمان و بزووتنەوەکەمان نوێ دەکاتەوە، بەڵکو کۆمەڵگای کوردستانی ئێرانیش بەرەو رێنیسانسێکی میللی دەبات. پێم وایە بەشێک لە هێزی ماتۆڕی ئەو پڕۆژەیە دەبێ بریتی بێ لە تێکۆشەرانی دەرەوەی وڵات. هەموومان دەزانین کە لەو چەند ساڵانەی دواییدا بە هەزاران تێکۆشەری میللەتەکەمان لە حیزب و رێکخراوە جۆراوجۆرەکاندا، بە هۆی جۆراوجۆر، پەڕیوەی هەندەران بوونە. ئەوە سەرمایەیەکی گەورەیە و دەبێ بە ئاڕاستەی خێری گشتی و بردنە پێشی ئەو رێنسانسەدا کەڵکی لێوەرگیرێ. دیارە لە ژوورەوەش بەهۆی ئەوە کە کادر و پێشمەرگەکان و رێبەرانی حیزب، تەماسێکی زیندوویان لەگەڵ واقعیەتەکانی نێومەیدانەکە هەیە، زۆربەی هەرەزۆریان بەو قەناعەتە گەیوون کە ببنە ئاڵاهەڵگری ئەو ڕەوتە روو لە گەشەیە.\nهەموو بەرە بەرە بەو ئاکامە دەگەین کە سەرگەرم بوون بە پاکانە بۆخۆکردن و، ڕەشکردنی کارنامەی ئەوانی دیکە و سپیکردنەوەی کارنامەی خۆمان، نامان گەیەنێتە هیچ جێیەک. بۆیە باشتر وایە دەست لەیەخەی یەک بەردەین و کۆتایی بەو ململانێ و شەڕە صەلیبیە بێنین. لەجیاتی ئەوە پێویستە بە چاوی هاوکار و هاوخەبات و هاوچارەنوس و هاوپڕۆژە سەیری یەکتر بکەین و دەست وێک دەین تا بزووتنەوەی میللەتەکەمان بەرینە پێشێ. من بۆخۆم جاران لە میترۆشدا خۆم لە زۆر کەس لادەدا. زۆر کەسیش لووتی لەمن وەردەگێڕا. بە خۆشیەوە ئێستا پێکەوە بۆ دۆزینەوەی رێگا چارەی دەربازبوون لەو وەزعە نەک هەر ڕوو لەیەک وەرناگێرین، بەڵکوبە ئومێد و سەبروشەکیباییەوە، دەگەڵ یەک دیالۆگ دەکەین. هەمووشمان ئەوە دەزانین کە ئەگەر ئومێد و سەبرو و ئۆپتیمیزم لە کاری سیاسی دەرهاوێین، هیچ بایەخێکی نامێنێ.\nدوێنی وتارە سەر ئاوەڵەکەی هاوڕێی تێکۆشەر کاک محمەد ساڵحی قادریم لەمەڕ پێویستی کۆتایی هێنان بەو جەنگی صەلیبیە خوێندوە. هێندەی دیکەش ئومێدی وەبەر نام. مشت نموونەی خەروارە. ئەوە نیشانەی ئەوەیە کە تادێ ژمارەیەکی زۆرترمان تێدەکۆشین لەو وەزعە بچینەدەر و رەگەڵ ئەو دیسکۆڕسە کەوین کە ئەوەتا بۆتە گوفتمانی زاڵ. کرۆک یا کاکڵی ئەو گوفتمانە ئەوەیە کە لە ڕابردوو بێینەدەر، بەڵام فەرامۆشی نەکەین و دەرسی لێوەرگرین بۆ ئەوەی بەرەو داهاتوو بڕۆین.\nهاتنەدەر لە ڕابردوو یانی چی؟\nبەجێ هێشتنی ڕابردوو یانی ببینە کەسێکی دی. یانی بە پوختەیی و بلوغی سیاسی بگەین. یانی عادەتی تازە، زەینی تازە و رەفتاری تازە لە خۆماندا پەروەردە بکەین. یانی مۆدێڕن بین. مۆدێرن بوون یانی چی؟ مۆدێرن بوون یانی ئەوە کە کاری سیاسی و حیزبی بە زمان و کەرەسەی مۆدێڕن و هاوچەرخ ئەنجام بدەین. واتە موخالیفمان لەگەڵ دوژمن لێ تێک نەچێ. واتە موخالەفەتی سیاسی بە دووژمنایەتی لە قەڵەم نەدەین. ئاخر موخالەفەت و موافەقەت سادەترین ئامڕاز وەسیلەی کاری سیاسین. ئەتۆ لەگەڵ بەرنامەیەک یا موخالەفەت دەکەی یا موافەقەت. ئەگەر ئەو دوو ئامڕازەت پێ نەبن چۆن کاری سیاسی و حیزبی دەکەی. لەوەش زیاتر مۆدێرن بوون بەومانایە دێ کە توانای ئەوەمان تێدابێت کە لەسەر ئەوە بە تەوافوق بگەین کە ناتوانین لەگەڵ یەک بە تەوافوق بگەین. بەڵام لەوانەش گرنگتر ئەوەیە کە دەبێ توانای ئەوە لەخۆماندا پەروەردەکەین کە لەسەر شتە ئەساسیەکان ولە هەندێک جێ دەگەڵ یەک رێککەوین و پێکەوە موافەقەت بکەین.\nزۆر خۆشحاڵم کە لە هەموو لایەکەوە دەستە دەستە تێکۆشەرانی نێو ریزەکانی بزووتنەوە لە زیندانی رابردوو دێنەدەر و تەپوتۆزی ئەودەورانە پڕ لە نهیلیزمە لە بیر و زەینیان دەتەکێنن. ململانێ و دووژمنایەتیەکان بەجێ دێڵن و خۆیان بۆ هاوڕایی و هاوپێوەندیی خەباتگێرانە لە ساڵەکانی داهاتوودا ئامادەدەکەن. دەزانم ئەو ڕەوتە هێشتاش تاڕادەیەک پڕش و بڵاوە، بەڵام ئەوەتا لە هەموو لایەکەوە سەری هەڵکردوە و زۆر ناکێشێ دەبێتە سونامی و ئیدی هەموو کەندو کۆسپەکانی سەرڕێی ڕادەماڵێ. ئێستا کەسانێک دەگەڵ یەکتر دەبینین کە خەریکی دیالۆگ و باس و خواسن، کە لەو دوو دەیەی دواییدا، یا لە یەکتر دووربوون، یا لە بەرامبەر یەکتردا بوونە.\nهەندێک دەڵێن ئەوە فەزای سیاسی ئەوە دەخوازێ بۆیە بانگەوازی یەک گرتنەوە سەردەدەن، هەر بۆیە ناىێ بە هێندی بگرین. هیچ لە ئەسڵی مەسەلەکە ناگۆڕێ. لە سیاسەتدا نییەت زۆر گرنگ نیە. ئەوەی بڕیاردەرەو چارەنوس سازە کردەوەی سیاسیە. سیاسەت هونەری مومکیناتە. لەهەندێک شوێن دەبێ لە وەزعێکی زۆر خراپەوە بە وەزعێکی کەمتر خراپ قەناعەت بکەی. قەزاوەتیش لەسەر ئاکام و نەتیجەی مەسەلەکە دەکرێ. هەوەڵ مانگی پاییزێ خەرمان هەڵدەگیرێ.\nئەو ئاڵووگۆڕە بەهەر هۆیەکەوە رووی دابێ، هەر سەبەب و هۆکارێک ببێتە هۆی گۆڕانی ڕووحیە وپارادیمەکانی خەباتگێرانی نێو ڕیزەکانی حیزب و بزووتنەوە، دەىێ پێشوازی لێبکرێ.\nهەر حەرەکەتێک، هەر کردەوەیەکی سیاسی، هەر رەفتارو گۆتارێکی سیاسی و رووناکبیری، کە ئێمە لەو سیاچاڵە ڕزگار بکا و بەرەو بەهێزبوونی حیزبەکەمان و بزووتنەوەکەمانمان بەرێ و دەستمان بگرێ تا بە مەسئولیەتەوە پێ بنێینە دەیەی سێ یەمی سەدەی بیست و یەکەم ، دەبێ بەپیریەوە بچین. ئاخر دوودەیەی ڕاردووی سەرەتای ئەو سەدەیەمان لە ململانێ و شەڕی صەلیبیدا لەدەست چوون.\nئێمەی کورد و ئیغڕاق لە گێرانەوە دا(نموونەیەکی بچووک) .کاووس عەزیزی\nبابەتەکان Select Month May 2020 (68) April 2020 (63) March 2020 (76) February 2020 (31) January 2020 (62) December 2019 (59) November 2019 (50) October 2019 (57) September 2019 (24) August 2019 (39) July 2019 (56) June 2019 (48) May 2019 (52) April 2019 (59) March 2019 (70) February 2019 (63) January 2019 (45) December 2018 (48) November 2018 (52) October 2018 (59) September 2018 (86) August 2018 (62) July 2018 (47) June 2018 (47) May 2018 (40) April 2018 (52) March 2018 (81) February 2018 (69) January 2018 (86) December 2017 (80) November 2017 (58) October 2017 (78) September 2017 (67) August 2017 (75) July 2017 (68) June 2017 (58) May 2017 (49) April 2017 (55) March 2017 (67) February 2017 (55) January 2017 (63) December 2016 (54) November 2016 (52) October 2016 (60) September 2016 (57) August 2016 (68) July 2016 (85) June 2016 (83) May 2016 (65) April 2016 (56) March 2016 (63) February 2016 (73) January 2016 (84) December 2015 (66) November 2015 (69) October 2015 (46) September 2015 (53) August 2015 (62) July 2015 (77) June 2015 (64) May 2015 (90) April 2015 (53) March 2015 (88) February 2015 (77) January 2015 (74) December 2014 (97) November 2014 (75) October 2014 (96) September 2014 (77) August 2014 (76) July 2014 (76) June 2014 (77) May 2014 (104) April 2014 (95) March 2014 (93) February 2014 (75) January 2014 (109) December 2013 (100) November 2013 (106) October 2013 (93) September 2013 (68) August 2013 (109) July 2013 (99) June 2013 (98) May 2013 (63) April 2013 (105) March 2013 (127) February 2013 (102) January 2013 (116) December 2012 (125) November 2012 (129) October 2012 (96) September 2012 (138) August 2012 (106) July 2012 (80) June 2012 (93) May 2012 (96) April 2012 (76) March 2012 (104) February 2012 (97) January 2012 (95) December 2011 (93)


هەڤاڵنامە: کام لێبوردنی گشتی؟!\nڕاستییەکەی دادگای خراپە\nپێمخۆشە یاساناسێکی شارەزاتر لە من بێت و بۆمان ڕوون بکاتەوە چۆن (دانا ئەحمەد مەجید) بەر ئەو یاسای لێبوردنە گشتییەی ساڵی ٢٠١٢ی سەرۆکایەتی هەرێم کەوتووە؟!\nلە کاتێکدا، هەرچی سەرنجی ئەو یاسایە دەدەم و لێی دەڕوانم، ئەو بە هیچ شێوەیەک ئەو یاسایەی لێبوردنی گشتیی (یاسای ژمارە دووی ساڵی ٢٠١٢) نایگرێتەوە، کە پێی ئازاد کراوە و دۆسییەکەی داخراوە. ئەویش بەم هۆکارانە:\nیەک: بە گوێرەی مادەی چواری یاسای لێبوردنی گشتی ساڵی ٢٠١٢، ئەوانە ناگرێتەوە کە هەڵاتوون لە یاسا، ئەو بەرپرسەی پێشوو، وەک ئەوەی لە ڕاگەیاندنەکان بڵاوکرایەوە، هەڵاتبوو، حوکمی غیابیشی لەسەر دەرچووە بە شەش ساڵ زیندانی!\nدوو: بە گوێرەی خاڵی پێنجەمی مادەی پێنجی هەمان یاسا، ئەو لێبوردنە (بەرتیل و دزینی سامانی گشتی ناگرێتەوە) ئەو مادەیەشی کە ئەوی پێ سزادرابوو، مادەی ٣٢٠ی یاسای سزادانە، کە (الاختلاس)ـە، واتە شاردنەوەی سامانی گشتی و هەڵگرتنی بۆخۆی لە لایەن کارمەندێکی دەوڵەتەوە.\nبەڕاستیمە، لەوە دەچێت من چوار ساڵ لە زانکۆ لە بری یاسا، شتێکی ترم خوێندبێت و ئەم دوو ساڵەش کە پارێزەریم کردووە، هیچ لە یاسا فێرنەبووبم! یان ئەوەتا من شارەزاییم لە یاسادا نییە و پێویستە وازی لێ بهێنم، یا بە زانیارییە یاسایییەکانما بچمەوە! یان ئەوەتا ئەمە کارێکە لە دەرەوەی یاسا و، مامەڵەی سیاسیی گۆڕان و پارتی و یەکێتییە و لە بری شتی تر سەودایان پێ کردووە!\nبزووتنەوەی گۆڕان، ئەم چەند ساڵە، بە هەزارانجار قسەیان لە سەر خراپی ڕەوشی یاسا کردووە و وەک کارتێکی سیاسیی بەرامبەر دەسەڵاتداران (پارتیی و یەکێتی) بەکاریان هێناوە. لە سەر کەیسی حەڤدەی شوبات، چەندین ڕاپۆرتیان لە مێدیاکانیانەوە ئامادە کرد و بڵاویان کردەوە، تەنانەت گوتاری بزووتنەوەکەش بە شێوەیەک بوو، کە وەک حەقستێنی قوربانییەکانی حەڤدەی شوبات دەردەکەوت و بەرگریی لێ دەکردن و دوای بە سزا گەیاندنی تاوانبارانیان دەکرد! ئێستا گۆڕان بەم کارەی کە هیچی لەوانەی پارتیی و یەکێتیی کەمتر نییە، هەموو ئەو ڕابردووەی دەخاتە ژێر پرسیارەوە و دەبێتە ئاماژەیەکیش بۆ ئەوەی کە ئەگەر لە داهاتوودا بووە دەسەڵاتدار، بە هەمان شێوەی پارتیی و یەکێتیی، هەمان تاس و حەمام دووبارە دەکاتەوە سەبارەت بە یاسا و دادگا. هەمیشە گوتوومە و لێرەش دەیڵێمەوە؛ قازانجی پارتیی و یەکێتیی لەوەدایە، ئۆپۆزسیۆنێکیان هەیە، هاوشێوەی خۆیان!\nبەهەمەحاڵ، ڕووی دەمم دەکەمە "ڕۆشنبیر" و "چالاکوانەکان" (هەڵبەت چالاک ڕاسترە، بەڵام ئەوان دەڵێن چالاکوان)ـەکانی بزووتنەوەی گۆڕان و شاری سلێمانی، چونکە پەیوەندی بەو شارەوە هەیە، ئەوانەی کە هەمیشە پێشڕەوی مافی مرۆڤن و ڕەخنەی ئەوە لە دەسەڵات دەگرن، فەرموون لەوە بێدەنگ مەبن و قسەتان هەبێ. هەر بە گوێرەی ئەو یاسایەی کەس نازانێ چۆن ئەو بەرپرسەی پێشووی پێ ئازادکراوە، دەتوانن تانە لەو بڕیارە نا یاسایییە بدەن و داوای تەمییز بکەنەوە. خاڵی دووەمی مادەی هەشتەمی هەمان یاسا دەڵێت" بڕیارەکانی کە بە پێی ئەم یاسایە لە لیژنەکەوە دەردەچن، قابیلی تانە لێدانن بە شێوەی پێداچوونەوە (تەمیز) لە لای دادگای پێداچوونەوەی (تەمیز)ی هەرێمدا لە لایەن ئەندامی دەستەی داواکاری گشتی یان لە لایەن خەڵکانی پەیوەندیدارەوە (زەرەرمەند)ـوە لە ماوەی سێ ڕۆژدا لە ڕۆژی دەرچوونییەوە، ئەو بڕیارەی لە لایەن دادگای تەمیزیشەوە دەردەچێت یەکلاکەرەوە دەبێت". خۆشبەختانە لە رۆژنامەی هاوڵاتی خوێندمەوە، کە ئەندامی داواکاری گشتیی تەمیزی کردۆتەوە.\nئێوەش قسەتان هەبێ، دەفەرموون دەی ئەگەر ڕاست دەکەن!\n*پارێزەر و مافپەروەر\nلێدوانی پارێزەری دانا ئەحمەد مەجید\nیاسای ژمارە دووی لێبوردنی گشتی هەرێم، ساڵی ٢٠١٢\nنێردراوە لە لایەن Heval Nezhad at 4:06 AM


Diplomatic Magazine | گازی سروشتی لەكوێی پرسی ناناوەندێتییە بۆ سلێمانی؟\nپرسی ناناوەندێتی وەك فشاری سیاسی\nمانۆڕەكە لەوەوە دەستی پێكرد ڕەخنە لەتیمی حكومەتی یەكێتی بگیرێت و تۆڕە كۆمەڵایەتییەكان وەك چەكی ئەو مانۆڕە بەكاریهێنرێت. لەپێش سەردانی كردنی وەفدی هەرێم بەمەبەستی یەكلایكردنەوەی پرسی موچەی فەرمانبەرانی هەرێمی كوردستان. هاوسەرۆكی نوێی یەكێتی زنجیرەیەك كۆبوونەوەی یەك لەدوای یەكیی هەبوو لەتەك حزبی گۆڕان و كۆمەڵ. چون دڵنیابوو ئەو كۆبوونەوانە سەركەوتوو نابێت لە پرسی موچەدا. بۆیە هەرلەپاش گەڕانەوە و لەتەقیتێكی دیاری كراودا پرسی ناناوەندێتی وروژێنرا. دەیان سایت و پەیج و كەناڵً و كەسایەتی خرانە خزمەتی ئەو مانۆڕەوە كە فشارەكان لەسەر پارتی زیاتر بن مەبەستی وەرگرتنی پشك و دەسەڵاتی زیاتر. ئەمەش ئەوە دەردەخات پرسی ناناوەندێتی بۆ سلێمانی پرسێكی یەكجار سیاسی ئەوەندەی مەبەستی فشارە نیوهێندە مەبەستیان نیە ئەو سیستەمە جێبەجێ بكرێـت.\nگازی سروشتی لەكوێی پرسی ناناوەندێتیە بۆ سلێمانی؟\nلەپاش بڵاوبوونەوە و فرۆشتنی كازی سروشتی بەحكومەتی عێراق، یەكێتی و هاوسەرۆكە نوێیەكەی دركیان بەوە كردووە ئەو مەسەلەیەش وەك نەوت لێنەكەن و ئەو مەسەلەیە بخەنە ژێر دەسەڵات و هەیمەنەی خۆیانەوە، هەروەك چۆن پارتی لەمەسەلەی نەوتدا یەكجار دەسەڵاتدارە و یەكێتی هیچ دەسەڵاتێكی بەسەرەوە نەماوە و تەنیا ڕەخنە و ڕاپۆرتی هەواڵی نەبێت. هەربۆیە داواكاردن و دورستكردنی فشار لەسەر مەسەلەی لامەركەزی بۆ ئەوەیە دەست بەسەر ئەو داهات و كەیسەی گازی سروشتی دا بگرێت. لەبەر ئەوەش ئەمجارە جوگرافیای سلێمانی هاندەرە بۆ ئەوەی ئەویان بۆ بچێتەسەر چون هاوسنورە لەتەك ناوچەی ژێردەسەڵاتی حكومەتی عێراقی. ئەمەش واتە بێباك بوون لەبوون یان نەبوونی پارتی. ڕەنگە ئەنجامدانی كۆبوونەوەی دووقۆلیش بۆ پارتی و یەكێتی ئەو مەسەلەیە بەچڕی باسی لەسەر بكرێت.\nئەوەی ئیستا دەگوزەرێت چ سیستەمێكە لەسلێمانی؟\nهەموو ئەوانەی دەسەڵاتدارن و لەنزیكەوە چاودێری ڕەوشەكە دەكەن باش دەزانن ئەوەی تائێستاش لەسلێمانی دەگوزەرێت پارتی وەك حكومەت دەسەڵاتی بەسەرەوە نیە و تەنانەت توانای گۆڕینی یەك بەڕێوەبەریشیی نیە. ئەمە لای هەمووان ڕوونە یەكێتی و ئەندازەیەكی كەمیش گۆڕان دەسەڵاتی یەكەم و كۆتایی سنوری سلێمانین بەئیدارەكانی گەرمیان و ڕاپەڕینی و هەڵەبجەشەوە. بۆیە زیاتر لەدوو ئیدارەی سەربەخۆ دەچێت تا سیستەمێكی ناناوەندی. بەڵام لەپاڵ ئەمانەدا ئەوەی ڕەوشەكە ئاڵۆزدەكات هەوڵە بەپەلەكانی سەرۆك وەزیرانە بۆ كۆكردنەوەی دەسەڵاتی زیاتر و لەناویشیاندا بەچەتركردنی وەزارەتی ناوخۆ بەسەر وەزارەتەكانی دیكەدا. هەر بۆیە لەئەگەری جێبەجێكردنی سیستەمی ناناوەندێتی بۆ سلێمانی ڕەوشی سلێمانی زیاتر ئاڵۆز بێت، ئەوەی دەسەڵاتدارە لەناویەكێیدا زیاتر هێزی سەربازین و لەگروپ و دەستەی جیاواز پێكهاتوون و هیچ كات ئامادە نین دەست لەبەرژەوەندییەكانی خۆیان هەڵبگرن و مەرجەعێك یان دەسەڵاتی دامەزراوەكانی حكومەت بەخودی پارێزگارییشەوە توانای لێپێچینەوەی نیە. ئمەش سەردەكێشێت بۆ پاشاگەردانییەكی یەكجارخراپ.\nچ كاتێك گونجاوە سیستەمێكی ناناوەندی داوابكرێت بۆ سەرجەم پارێزگا و ئیدارەكان؟\nكاتێك حكومەت و خەڵكی پارێزگاكانی هەرێمی كوردستان زانیان دەسەڵاتی حكومەت و دامەزراوەكانی بەرزترن لەدەسەڵاتی بەرپرس و كادر و ئۆرگانەكانی حزب و توانای لێپێچینەوەیان هەیە لەسەرجەم برپرس و خاون هێز دەسەڵاتی ئەمنی. ڕەنگە ئەوكاتە گونجاو بێت داوای سیستەمێكی ناناوەندی بۆ ناحییەكانیش بكرێت.\nئایا سیستەمی ناناوەندێتی چارەسەری كێشەكانی سلێمانی دەكات؟\nبێگومان نەخێر ناتوانێت چارەسەری بكات، چۆن؟ ئەوانەی بانگەشەی ئەوەدەكەن كە هەرێمێك یان سیستەمێكی ناناوەندی جێبەجێ بكرێت بۆ سلێمانی، زیاتر مەبەسەستیانە پینەی بێ مووچەی بكەن و ڕاستەوخۆ موچە لەبەغداد وەربگرن. ئەمە لەكتێكدایە بەغدا خۆی بەدەست دابەزینی نرخی نەوت و پێكنەهاتنی حكومەت و ناكۆكییە سیاسییەكانەوە دەناڵێنی. هەروەها داوای سەرجەم داهاتی خاڵە سنورییەكان و لیست و ناوی حەقیقی فەرمانبەران و شەفافیەت دەكات و سنوری سلێمانی بەدەست كێشەی سیاسی و بەرپرسی چەكدار و نەونی ناوەندێكی بڕیار لەسلێمانی و مۆنۆپۆلكردنی بازرگانی لەلایەن حزب و دەستتڕۆیشت و كۆمپانیاكانەوە، لەوەها ڕەوشێكداجێبەجێكردنی سیستەمی ناناوەندێتی گونجاوە بۆ سلێمانی؟\nمانۆڕی داوكاركردنی سیستەمی لامەركەزی بەكوێ دەگات؟\nئەم هەموو هەڵمەتەی ڕاگەیاندن و تۆڕی كۆمەڵاتی و تەلفزیۆنەكان خاو دەبنەوە ئەویش بەدانیشتی ڕاستەوخۆی هاوسەرۆكە نوێیەكەی یەكێتی و سەرۆكی حكومەتی هەرێمی كوردستان، ئەوەشی وایكردووە ڕەوشەكە ئالۆزبكرێت و شەڕی نوێنەرایەتی بەوانی تر بكەن، تەنیا بۆ ئەوە دەگەرێتەوە كە هەردوولا داننانەن بە پۆستە نوێیەكانی یەكتردا. بە دانشتنیی ڕاستەوخۆ زۆربەی هەڵمەتەكان كۆتاییان پێدێت و ئەوەی ناوی داواكاردنی پرسی ناناوەندێتییە كاڵدەبێتەوە بۆ گەڕێگی دیكە ناكۆكییەكان.


یوفا لە پای کردەوەی هاندەرانی مانچستەر لە دژی دی ماریا، لێکۆڵینەوەی دەست پێکرد – یاریگانێت\nدەستپێك/ئەوروپا/یوفا لە پای کردەوەی هاندەرانی مانچستەر لە دژی دی ماریا، لێکۆڵینەوەی دەست پێکرد\nیوفا لە پای کردەوەی هاندەرانی مانچستەر لە دژی دی ماریا، لێکۆڵینەوەی دەست پێکرد\nیاریگانێت- شەوی ڕابردوو لە یاری چوونی قۆناغی 16ی چامپیۆنس لیگ مانچستەر یونایتد لە یاریگای ئۆڵدترافۆرد میوانداری پاریس سانت جێرمانی فەڕەنسی کرد.\nیانەی میوان توانیان خاوەن ماڵ لەبەرچاوی هاندەرانیان شەرمەزار بکەن و بە گۆڵی خاوێن یانەکەیان تووشی شکست بکەن. لەو یاریەی دی ماریا ئاستێکی بەرچاو پێشکەش بکات و هاوشان لەگەڵ مباپێ و هاوڕێکانیان بەرپرسیاریەتی نەبوونی نێیمار و کاڤانی لە ئەستۆ بگرن.\nکۆی یاریەکە گرژی و توندوتیژی پێوە دیاربوو، ئەوە لە کاتێکدا دیماریا دەکەوتە بەر هێرشی زارەکی و هوتاف و هەندێ جاریش فڕێدانی شت لەلایەن هاندەرانی یانەکەی پێشووتریەوە.\nئەمڕۆ یوفا ئەوەیان درکاند کە لەپای ئەو هێرشانەی، بە تایبەت ‘فڕێدانی بۆتڵی پلاستیکی و شتیتر بۆ دیماریا’ لێکۆڵینەوە دەست پێدەکەن. بەوەش وەک لە میدیاکاندا هاتووە، یانە ئینگلیزیە ڕەنگە دووچاری سزا ببنەوە، ماددی یاخود یاریکردن بێ هانەدەرانیان.\nپێشتریش مانگی ئۆکتۆبەر یانەی PSG سزادران لە ئەنجامی هەڵسوکەوتی لەم شێوەی هاندەرانیان لە دژی یانەی ڕێد ستارز بەلگرادی.\nبۆ زانین، ئەنخێل دی ماریا ساڵی 2014 گرێبەستێکی بۆ ماوەی پێنج وەرز لەگەڵ شەیتانە سوورەکان واژۆ کرد بە بڕی 59.7 ملیۆن پاوەند کە یەک لە گرانترین گرێبەستەکان دادەنرا و بەرزترین مووچەی پێ دەدرا لە مێژووی یانەکانی ئینگلتەرا. دوای یەک ساڵ ئۆڵدترافۆردی بەرەو باخچەی شازادەکان بەجێ هێشت.\nدی ماریا، پاریس سانت ژێرمان، مانچێستەر یونایتد، چامپیۆنس لیگ، یوفا


روونكردنەوەیك بۆ رای گشتی\nلە رۆژانی رابردوو، لەگەڵ دەسپێكردنی نارەزایەتییەكان لە هەرێمی كوردستان ولە چەند بۆنەیەكی هاوشێوەی تریش، چەندین بەرپرسی حكومی وحزبی پەیوەندی بە سەنتەری میترۆوە دەكەن، وەك رەخنە گرتن پێمان دەڵێن: ئێوە جیاوازی لە نێوان رۆژنامەنوس وچالاكوانی مەدنی ناكەن. دەڵێن: ئەو رۆژنامەنوسانەی ئێوە بەرگرییان لێدەكەن وەك بەشداربووی خۆپیشاندانی بێ مۆڵەت دەستبەسەر كراون نەك وەك رۆژنامەنوس.\nسەنتەری میترۆ رایدەگەینێت:\nزۆینەی رەهای ئەو رۆژنامەنوسانەی کە دەستبەسەر كراون بەشداربووی خۆپیشاندان نەبوون وبەئەرکی رووماڵكردنی خۆپیشاندان هەستاون.\nبەڵام وەک مافێکی بنەڕەتی، کە پەیماننامە نێودەوڵەتییەکان زامنیان کردووە، رۆژنامەنوس وەك هەر چین وتوێژێكی كۆمەڵگا بۆی هەیە ئازادانە بەشداری خۆپیشاندانی ئاشتییانە بكات. هەروەها یاسای رێكخستنی خۆپیشاندانی هەرێم هیچ مادەیەكی تیا نییە ئەو مافە لە رۆژنامەنوس زەوت بكات. جا ئەو خۆپیشاندانە بۆ مافە پیشەییەكانی خۆی بێت، یان دژ بەبەزاندنی سنوری هەرێمی كوردستان بێت، یان بۆ پاراستنی ژینگە... هتد.\nرێگری لەو مافە پێشێلكردنی مافی مرۆڤە. ئێمە بەرگری لەمافی مرۆڤ لە رادەربڕینی ئازادانە ومافی خۆپیشاندانی هێمنانە دەکەین.\nكە رۆژنامەنوسێك لە خۆپیشاندانێكی مەدەنی ئاشتیخوازانەی مۆڵەت پێدراو یان مۆڵەت پێنەدراو دەستگیردەكرێت، وەك هەر هاوڵاتییەكە كە مافی خۆپیشاندانی لێ زەوتدەكرێت. وەك چۆن دەستگیركردنی مامۆستایەك، كرێكارێك یان فەرمانبەرێک زەوتكردنی مافیانە لە خۆپیشاندن وگردبوونەوەی ئاشتیخوازانە.\nئێمەپێمانوایە دەبێت لێپرسینەوە لە خاوەن بریارەكانی هێزی ئاسایشی ناوخۆ بكرێت كە لەبری ئەوەی فەراهەمهێنەرو پارێزەری مافی خۆپیشاندانی هێمنانەبن فەرمان دەدەن، بە زەبروزەنگ مامەڵە لەگەڵ گردبوونەوەی مەدەنی و خۆپیشاندانی ئاشتیخوازانە بكرێت.\n22ی ئابی 2020


لقی بانكی ناوەندی عیراق لە سلێمانی دەكرێتەوە – تۆڕی میدیایی خەڵک\n2019/11/26 - 3:43 PM\nئەندامانی كوردی لیژنەی دارایی پەڕلەمانی عیراق ڕایدەگەیەنن، كردنەوەی لقی سلێمانی بانكی ناوەندی عیراقی چاوەڕوانی داواكاریەكی فەرمیە لە ئەنجوومەنی وەزیرانی حكومەتی هەرێمەوە.\nپەڕلەمانتاران، ئەحمەد حاجی ڕەشید و شێروان میرزا و هۆشیار عەبدوڵا، ئەندامانی كورد لە لیژنەی دارایی پەڕلەمانی عیراق لە بەیاننامەیەكی هاوبەشدا ئاماژەیان بەوەكردووە، ئەمڕۆ سێ شەممە وەك لیژنەی دارایی پەڕلەمانی عیراق میوانداری عەلی عەلاق، پارێزگاری بانكی ناوەندی عیراقمان كرد پەیوەست بە چەند گرفت و كێشەیەك لە سیاسەتی نەختینەی عیراق گفتوگۆمان كرد.\nڕاشیانگەیاندووە، لەو كۆبونەوەیەدا و لە دەرەوەی تەوەری سەرەكی كۆبوونەوەكە پرسیاری مەلەفی كردنەوەی لقی سلێمانی بانكی ناوەندی عیراقیمان خستەڕو، داوای ڕوونكردنەوەمان كرد، كە دۆسێكە گەیشتووە بە كوێ .\nدەشڵێن: “لە ئەنجامی گفتوگۆدا پارێزگاری بانكی ناوەندی عیراق ڕایگەیاند، ئەگەر نووسراوێكی فەرمیمان لە ئەنجوومەنی وەزیرانی حكومەتی هەرێمەوە پێبگات دەست دەكەین بە كردنەوەی لقی سلێمانی و ڕەزامەندی ئەدەین لەسەر كردنەوەی لقی بانكەكەمان لە سلێمانی”.\nئەو پەڕلەمانتارانە داواكارن لە ئەنجوومەنی وەزیرانی حكومەتی هەرێمی كوردستان، “بۆ ئەو مەبەستە بە زووترین كات داواكاریەك ئاڕاستەی بانكی ناوەندی عیراق بكات”.\nبانكی ناوەندی عیراقپارێزگای سلێمانیلیژنەی دارایی پەرلەمانی عیراق\nئاسایشی هەولێر: 500 كیلۆ ماددەی هۆشبەر و هەزاران پارچە حەب لەناوبران\nسەرۆكی هەرێم: پەیوەندیەكانی عیراق و هەرێمی كوردستان لە ئاستێكی باشدان


Ozhin Nawzad ( sarchopy regay yarka ) Ga3day Mirkoy 7aji - Track3\nKarwan Xabati (Halparke) Danishtni Zana w Rawa - Track 4 - ARO\nKarwan Xabati (La Regay Ashqi Toda) Danishtni Zana w Rawa - Track 3 - ARO\nKarwan Xabati (Awa Yarm Hatawa) Danishtni Zana w Rawa - Track 1 - ARO\nKarwan Xabati (Sheren Wa Sheren) Danishtni Zana w Rawa - Track 2 - ARO\nZana Abdulla - Xambarm Bot (Kurdmax Acoustic)\nZana Abdulla - Zulm & Hawar Hawar (Kurdmax Acoustic)\nچۆن سەعی بکەم؟? چۆن بخوێنم؟? پۆلی12 دکتۆر زانا ئەحمەد قەساب dktor zana ahmed qasab poli12\nپۆلی12 سوپاسگوزاری خوای گەورە بە.دکتۆر زانا ئەحمەد قەساب dktor zana ahmed qasab poli12 بؤلی۱۲\nیاسای وەلانانی قسە رووخێنەرەکانی خەلکی. دکتۆر زانا ئەحمەد قەساب dktor zana ahmed qasab پۆلی12 poli12\nچەند کەس له ئێوە ئەو نەخۆشیانەی هەیە؟ بۆ پۆڵی دوانزە. دکتۆر زانا ئەحمەد قەساب dktor zana ahmed qasab


Diplomatic Magazine | نەوەی نوێ لە هەڵبژاردنی ئەم جارەدا كارتێكی ئاڵۆزە\nچانسی نەوەی نوێ لەم هەڵبژاردنەدا لە نێوانی 1 و 8 دایە\nنەوەی نوێ لە هەڵبژاردنی ئەم جارەدا كارتێكی ئاڵۆزە\nئاڵۆزترین لیستی هەڵبژاردنی ئەمجارە بۆ پەڕلەمانی عێراق، نەوەی نوێییە،لیستەكەی شاسوار تەنها لیستە كە دەستی كەشف نییە و بە ئاسانی ناتوانرێت ئەوە بخوێنرێتەوە چانسی چۆن دەبێت. لەبەر ئەوەی لەلایەك خاوەنی پێگەیەكی جەماوەری جێگیرنییە و لەلایەكی دیكەش تەنها یەك سوڕ بەسەر ئەزمونی پەڕلەمانی عێراقی جوڵانەوەكەدا تێپەڕیوە.\nلە خولی پێشودا نەوەی نوێ تەنها یەك پەڕلەمانتاریشی لە بەغدا نەماو فراكسیۆنە چوار كەسیەكەی لە بەغدا بووە هەڵم.\nخاڵی هێزی نەوەی نوێ، شاسوار عەبدولواحیدو مەكینە ئیعلامیەكەیەتی. بەدەر لەوە، نەوەی نوێ، نە هێزێكی رێكخراوە و نە خاوەن روئیا. تەنانەت خاوەنی هەیكەلیەتێكی بەڕێوەبردنی تۆكمەش نییە. ئەوە هەم خاڵی هێزە بۆ شاسوار و هەم خاڵی لاوازی.\nلەناو ئەو جوڵانەوەیەدا یەكەس بیردەكاتەوە و یەك كەس بڕیار دەدات و جوڵانەوەكە بەدوای خۆیدا رادەكێشێت.\nشاسوار لەم هەڵبژاردنەدا، بەپێچەوانەی هەموو هێزەكانی دیكەوە، ریكلام بۆ كاندیدەكانی ناكات،بەڵكو تەنها ریكلام بۆ حیزبەكەی دەكات، خۆی دەڵێت ئەمە بۆ سەرلێ نەشێواندنی خەڵكە. بەڵام ئەوە هەموو راستیەكە نییە،بەشێكی پەیوەندی بەلاوازی كاندیدەكان و بەشێكی دیكەی پەیوەندی بە خواستی شاسوارەوە هەیە كە هیچ كاندیدێكی نەوەی نوێ لەسەر حسابی دەنگی شەخسی خۆی نەچێتە پەڕلەمان.\nبەگشتی پێشبینیكردنی دەنگ و كورسی نەوەی نوێ لە فاڵگرتنەوە دەچێت،هەر ئەوەشە سەری لە هەموو حیزبەكانی دیكە تێكداوە.\nهێشتا ئەزمونی ئەوە نەكراوە جەماوەرەكەی پێشوی لێی زویرن یان نا؟ هەروەها 3 تەمەنی نوێش هاتونەتە ناو پرۆسەی هەڵبژاردن و دەنگی تۆراوی گۆڕان و یەكێتیش لە مەیدانەكەدا بونیان هەیە و بە دیاریكراوی نازانرێت دەنگەكانیان بۆ كێ دەچێت.\nلەلایەكی دیكەوە نەوەی نوێ هەرچەند دەنگ بهێنێت، گەیشتنی بە كورسی پەڕلەمان دەوەستێتە سەر قەبارەی ساختەكاری دەسەڵات و بواردان بە ئەو یان ركابەرەكانی بۆ بردنی كورسی.\nیەكێك لە كێشە گەورەكانی بەردەم نەوەی نوێ ئەوەیە كە جەماوەرەكەی جەماوەری نارازییە و ئەو جەماوەرە ناڕازییەش زیاتر حەزیان لە بایكۆتە تا دەنگدان.\nهەرچەندە لە راپرسیە ئەلكترۆنیەكاندا، نەوەی نوێ دۆخی باشە،بەڵام كێشەكە ئەوەیە مەرج نییە ئەوەی لەسەر مۆبایل دەنگدەدات دەنگدەربێت،خۆ ئەگەر دەنگدەریش بوو، مەرج نییە تاقەتی هەبێت بچێت بۆ دەنگدان و خواستەكەی بكاتە دەنگ.\nبەپێشبینی ئێمە چانسی نەوەی نوێ لە چوارچێوەی ئەم سیناریۆیانەدا دەبێت:\nیەكەم: باشترین سیناریۆی نەوەی نوێ\n1 كورسی لە بازنەی باكوری سلێمانی – چانسی زۆرە\n1كورسی لە بازنەی 4ی رانیە – چانسی مام ناوەندە\n1 كورسی لە بازنەی 4ی هەولێر زۆرە – چانسی مام ناوەندە\n1كورسی لە بازنەی 5ی گەرمیان – چانسی مام ناوەندە\n1 كورسی لە بازنەی دووی سلێمانی – چانسی مام ناوەندە\n1كورسی لە بازنەی ٢ کۆیە - چانسی مام ناوەندە\n1 كورسی لە بازنەی ١ ی زاخۆ- چانسی كەمە\nدووەم: خراپترین سیناریۆش ئەوەیە\nتەنها 1 كورسی بەدەستبهێنێت لە بازنەی باكوری سلێمانی\nئەم سیناریۆیە كاتێ رودەدات كە كورسی كۆتای ژنان لە رانیە كاندیدەكەی یەكێتی بیبات و كورسی دووەمی پیاو لە بازنەی چواری هەولێر هەرێمی كەمال ئاغا بیبات و كورسیەكەی ئامێدیش\nسێیەم: سیناریۆی ناوەندیش بۆ نەوەی نوێ ئەوەیەە 3 كورسی بهێنێت:\n1 كورسی لە بازنەی باكوری سلێمانی- چانسی زۆرە\n1 كورسی لە بازنەی 4 ی هەولێر- چانسی مام ناوەندە\n1 كورسی لە بازنەی ٤ رانیە- چانسی مام ناوەندە


حکومەت ڕۆژی دەستپێکردنەوەی خوێندنی دیاریکرد – کوردی – RojNews.News\nحکومەت ڕۆژی دەستپێکردنەوەی خوێندنی دیاریکرد\n18/03/2020 - 8:55:53 am\nدووشەممە, 9 مار 2020 – 17:52 ڕۆژنیوز – ناوەندی هەواڵەکان\nئەمڕۆ قوباد تاڵەبانی جێگری سەرۆکی ئەنجومەنی وەزیران، لە هەولیر، بە ڕاسپاردەی سەرۆکی ئەنجومەنی وەزیران و بە ئامادەبوونی وەزیر و لایەنە پەیوەندیدارەکان، سەرپەرشتی کۆبوونەوەی لیژنەی باڵای ڕووبەڕووبوونەوەی ڤایرۆسی كۆرۆنا-ی لە ھەرێمی كوردستان کرد.\nلەکۆبوونەوەکەدا ئەم بڕیارانە دراون:\n٢. لە ناوەندەکانی خوێندنی سەر بە وەزارەتی پەروەردە (حکومی وئەھلی) ڕۆژی شەممە ٢٨-٣-٢٠٢٠ پرۆسەی خوێندن دەستپێدەکاتەوە، وپرۆسەی خوێندنی زانکۆ وپەیمانگاکانی سەر بە وەزارەتی خوێندنی باڵا وتوێژینەوەی زانستی لە ڕۆژی ١-٤-٢٠٢٠ دەست پێ دەکاتەوە.\n٧- وەزارەتی کشتوکاڵ و سەرچاوەکانی ئاو راسپێردرا بۆ بەردەوام بوون لەسەر رێکارەکانیان لە چوارچێوەی سیاسەتی ڕووبەروو بوونەوەی ڤایرۆسی کۆرۆنا.\n٩- پێدانی دەسەڵات بە پارێزگارەکان و سەرپەرشتیاری یەکە ئیداریە سەربەخۆکان و لیژنەکانی قایمقامییەت بۆ ڕێکخستنەوە و چاودێری کردنی بازاڕی ناوخۆیی.\nبازیان، مەراسیمێک بۆ شەهید شنیار کاوە ئەنجامدرا\nهەڵمەتی ڕشاندن لە حاجی ئۆمەران ئەنجامدرا


هه‌ندێ له ڕاسپارده و تایبه‌تمه‌ندییەكانى ئایینى به‌هایی - باسنیوز\nهه‌ندێ له ڕاسپارده و تایبه‌تمه‌ندییەكانى ئایینى به‌هایی\nخانمى بسكزێڕین خاوه‌نى زۆربه‌ى پەیامە مرۆڤایه‌تییه نوێیەكانى ئایینه‌كه‌یانه\n- له درۆكردن دوور كه‌ونه‌وه، بۆ یەكدى دڵسۆز بن، هه‌روه‌كوو گه‌ڕیده‌ى ئه‌ڵمانى هارۆڵد پیته‌رمان H. Peterman دانى پێدا ده‌نێت.\n- ده‌ستبه‌رداربوونى گشت جۆره‌كانى ده‌مارگیرى، جا ئه‌گه‌ر به‌هۆكارى ئایینى، نیشتمانپه‌روه‌رى، خێڵه‌كى، ئیتنى یان ڕه‌گه‌زپه‌رستى، چینایه‌تى، یان هه‌ر هۆكارێكى دى بێت.\n- حه‌رامكردنى جه‌نگ و (جیهاد) و شه‌ڕ و تۆڵه‌سه‌ندنه‌وه. بڕوابوون به‌و ئایه‌ته‌ى (بكوژرێیت باشتره له‌وه‌ى بكوژیت).\n- به‌پیره‌وه‌چوونى مه‌رگ و ئیعدامكردن وه‌ك بۆ زه‌ماوه‌ندكرن خۆئاماده‌كردنه. ئه‌وه‌بوو حه‌زره‌تى پاكیزه (قوڕه‌تولعه‌ین) بۆ ئیعدامكردنه‌كه‌ى، نایابترین به‌رگى پۆشى و جوانترین ئارایشتی كرد و گرانبه‌ها گوڵاوى له خۆى دا. ئه‌وجا ده‌سڕه ئاوریشمینه‌كه‌ى دایه ده‌ست جه‌لاده‌كه‌ى تا به‌وه بیخنكێنێت!\n- ته‌بایى و ئاشتكرنه‌وه‌ى زاست و ئایین.\n- یەكسانى له ماف و ئه‌ركه‌كانى نێوان ژن و پیاوان (وه‌ك هه‌ردوو باڵى باڵنده). به‌بێ ئه‌م یەكسانیبوونه باڵنده‌كان (مه‌به‌ست له به‌شه‌رییه‌ته) ناگه‌نه پایه بڵند و شكۆداره‌كان (ئامانج و پێشكه‌وتن و شارستانیێتى).\n- ئه‌و ڕاسپارده‌یه‌ى پێشوو یەكێكه له پەیامەکانی خاتوونى بسكزێڕین (قوڕه‌تولعه‌ین)، كه له سه‌ره‌تاوه و به گوزاره‌یەكى كورت و ڕه‌وان و ئه‌وپه‌ڕى بوێرانه‌وه ڕای گه‌یاند (ئیدى نابێت -ژنان- به موڵكى تاكه‌كه‌سى بمێننه‌وه). ئەمە لە دژى فره‌ژنى و ئه‌و سه‌دان و هه‌زاران ژن و كه‌نیزه‌كانى نێو كۆشك و ته‌لارى خه‌لیفه و سوڵتانه‌كان، هه‌روه‌ها حه‌رامكردنى حیجابیش.\n- فێركردنى ئیجباریى منداڵان به كوڕان و كچانه‌وه.\n- به‌كارهێنانى زمانێكى جیهانی بۆ ئاسانكردنى دیالۆگى لێكدى تێگه‌یشتن له‌نێوان گه‌لاندا و چه‌سپاندى ئاشتى و برایه‌تیى نێوانیان.\n- هه‌موو مرۆڤێ له‌م جیهانه‌دا مافى ئه‌وه‌ى هه‌یه به‌شى خۆى له ژیاندا وه‌ربگرێت. ئه‌م گوزاره كورت و شكۆدار و گشتگیرییه یەكێكه له پەیامەکانی (پاكیزه- قوڕه‌تولعه‌ین)، كه هه‌ر له‌سه‌ره‌تاوه بانگه‌شه‌ى هاوبه‌شیكردنى (پووڵ و سامان)ى كرد.\n- پڕكردنه‌وه‌ى ئه‌و بۆشاییه قووڵ و به‌رینه‌ى كه‌وتووەته نێوان هه‌ژاریى پشتشكێن و ده‌وڵه‌مه‌ندیى لەڕاده‌به‌ده‌ره‌وه.\n- پرس و ڕا و تاوتوێكردنى ته‌واو به‌ر له هه‌ر بڕیاردانێ.\n- بڕوانه‌بوون به تێكسته ڕه‌ها و پیرۆز و چه‌قبه‌ستووەكان و له‌برى ئه‌وه بڕوابوونى ڕه‌ها به‌وه‌ى هه‌موو شتێ به‌پێى سه‌رده‌م و قۆناغه‌كان له گۆڕانكاریدان، ته‌نانه‌ت ئه‌م ئایه‌ت و ڕاسپارده و ڕێنماییانه‌ى خۆشیان.\n- دانانى دادگه‌یەكى نێوده‌وڵه‌تى بۆ یەكلاكردنه‌وه‌ى ناكۆكییەكانى نێوان ده‌وڵه‌تان.\n- به‌رزكردنه‌وه‌ى پله و پایه‌ى كار و پیشه بۆ ئاستى شكۆمه‌ندیى (مه‌به‌ست له كاركردنى لێبڕاوانه و پسپۆڕانه‌یه له خزمه‌تى كۆمه‌ڵگه‌دا).\n- دادوه‌رى و ویژدان له هه‌موو كاروباره‌كانى كۆمه‌ڵگه‌ى مرۆڤایه‌تیدا سه‌رچاوه و كۆڵه‌كه‌ى ژیانن و سه‌رتاپاى ئاسووده‌یى و به‌خته‌وه‌رى و ئاشتى و خۆشگوزه‌رانییان پێوه پابه‌نده.\n- ده‌بێت ئایین بۆ ده‌سته‌به‌ركردنى دڵنیایى بۆ مرۆڤ و پارێزه‌رى گه‌لانى جیهان بێت. نه‌ك بۆ دڵه‌ڕاوكێ نانه‌وه و كوشت‌وبڕ و یەخسیركردن و داگیركاركرنى و تاڵانیى گه‌لان و وڵاتانى دى بێت.\n- گوێڕایه‌ڵی بۆ فه‌رمانداریى (حوكمه‌ت) له هه‌موو شتێكدا ئه‌رك و ڕه‌وایه، ته‌نیا له ئینكاركردنى ئازادیى بیروبڕوا (عه‌قیده)دا نه‌بێت.\n- ڕۆژانه سێ جار نوێژ و به‌هه‌مووى 9 ركات و به‌ته‌نیاش ده‌كرێت، نوێژى جه‌ماعه‌ت ته‌نیا له‌سه‌ر مردووانه، شه‌ش جار پێكه‌وه ته‌كبیر به (ئه‌ڵاهو ئه‌بها- خواوه‌ند شكۆمه‌ندترینه).\n- خۆ هه‌ڵ نه‌قورتاندن له كاروبارى ڕامیاری و نه‌چوونه نێو پارته سیاسییەكانه‌وه.\n- دامه‌زراندن و چه‌سپاندنى ئاشتیى جیهانى شكۆمه‌ندترینى ئامانجى به‌هائیزمه.\n- لای بەهاییان پیرۆزترین كتێب (كتاب الاقدس)ى حه‌زره‌تى به‌هائوڵا حسێنه، به‌و پێیه‌ى حه‌زره‌ت ده‌رگه (باب)ى گه‌یشتنه لاى خواوه‌ند (ئامانج)ه، و به‌یەكێتیبوون (وه‌حده‌ى وجوود) و دۆناودون و جودانه‌كردنه‌وه‌ى لاهووت و ناسووت (لاهووت: واتا گشت ئه‌و سیفه‌تانه‌ى به خواوه‌ند و میتافیزیكه‌وه پابه‌ندن، ناسووت: ئه‌وانه‌ى به جه‌سته و مرۆڤه‌وه تایبه‌تن) لاى حه‌زره‌تى به‌هائوڵا، نیشانه‌یەكى به ڕوخساریەوه نا، هه‌ر وه‌كوو له (كتاب الاقدس)دا ده‌ڵێت: (ئه‌وه‌ى منى ناسى په‌ى به مه‌به‌ست ده‌بات).\n- لای بەهاییەکان ناردن و دابه‌زینى سرووش (وه‌حى) خواوه‌ندانه بێ كۆتاییه و هه‌ر به‌رده‌وام ده‌بێت، چونكه ئه‌وه په‌یمانى خواوه‌نده له‌گه‌ڵ به‌نده‌كانى.\n- كه‌س بۆى نییه كاتى ڕۆیشتن و گه‌ڕان به ڕێگه‌وباندا زمانى به زیكرى خواوه‌ند له‌به‌رچاوى خه‌ڵكیدا وه‌جووڵێنێت.\n- به‌هائییان بڕوایان به فیرده‌وس – (به‌هه‌شت) و ئاگر (جه‌هه‌ننه‌م) نییه، واتا بڕوایان به پاداشت و سزاى جه‌سته‌یى دواى مه‌رگ نییه، به‌ڵكوو بڕوایان به سزا و قه‌ره‌بووى ڕۆحییه.\n- بڕوایان به فریشته و جنۆكان نییه.\n- بڕوایان به ژیانى دواى مه‌رگ له‌و دنیادا نییه (بڕوابوون به ژیانى دواى مردن قۆناغێكى بنه‌ڕه‌تییه بۆ به‌رده‌وامیى ژیانه ڕۆحییەكه‌یان، واتا بڕوایان به به‌رده‌وامیى ژیانى جه‌سته‌یى و مادیى دواى مه‌رگ نییه).\n- بڕوابوونیان به له‌خاچدانى حه‌زره‌تى مه‌سیح.\n- بڕوانه‌بوون به ئینتیما و خۆ به نیشتمانه‌وه لكاندن. به‌ڵكوو هه‌موو دنیا یەك نیشتمانه بۆ هه‌مووان. به‌هائوڵا داواى خۆشویستنى هه‌موو به‌شه‌رییه‌ت له یاران و وه‌دوكه‌وتووانى خۆیان ده‌كات و ده‌ڵێت: (مایه‌ى شانازى نییه نیشتمانه‌كه‌ت خۆش بوێت، به‌ڵكوو شانازی ئه‌وه‌یه هه‌موو دنیات خۆشبووێت).\n- بڕوایان به به‌كارهێنانى تاكه زمانێكى جیهانى هه‌یه (كه نه‌ته‌وه و گه‌لانى سه‌رزه‌مین له‌سه‌رى ڕێك بكه‌ون) بۆ له‌یەكدى تێگه‌یشتنى زێتر.\n- نه‌ریتى و په‌رستنى تایبه‌ت به ئایینه‌كه‌ى خۆیان، (به‌هائیزم) له‌وانی دى جیا ده‌كاته‌وه. به تایبه‌تى:\n- ساڵ و ڕۆژژمێر (ته‌قویم)ى تایبه‌ت به خۆیان هه‌یه، به‌ناوى ته‌قویمى به‌هائیزم یان (به‌دیع). له ڕۆژى 21ى ئازار (نه‌ورۆز)ه‌وه ده‌ست پێده‌كات. ساڵ له ڕۆژى ڕاگه‌یاندنى ئایینه‌كه‌یان له 1844ه‌وه ده‌ست پێده‌كات، هه‌موو پێڕه‌وى ئه‌م ته‌قویمه ده‌كه‌ن و ئێسته له ساڵى 174ى به‌هائیدا ده‌ژین.\n- چه‌ندین جه‌ژن و بۆنه‌ى ئایینیى تایبه‌ت به خۆیان چێ كردووه. یەكه‌مین جه‌ژن و له هه‌موو جه‌ژنه‌كان پیرۆزتر لاى به‌هاییەكان جه‌ژنى (نه‌ورۆز)ه.\n- ڕووگه (قیبله)ى تایبه‌تمه‌ندییان بۆ بۆنه و ڕێوڕه‌سمه ئایینییەكان، وێرد و نوێژ و ڕۆژوو...تد، ڕوو ده‌كه‌نه كۆشك، یان باخچه‌ى (به‌هجه‌ت) له (عه‌ككا). حه‌جیش هه‌ر له‌وێ ده‌كه‌ن، چونكه مه‌رقه‌دى حه‌زره‌تى به‌هائوڵا كه له 1892دا وه‌فاتی كرد، له‌وێیه و به پیرۆزترین شوێنى دنیاى داده‌نێن و...تد.\nچه‌ند تێبینیێ له‌مه‌ڕ ئایه‌ت و ڕاسپارده‌كانى به‌هائیزم:\n- بچووك و كه‌مكردنه‌وه‌ى لایه‌نه میتافیزیك و خورافیاتەكان و بایەخدان به لایه‌نه ڕۆشن و به‌ها شكۆداره‌كانى مرۆڤ و ژیان و واقیع و ئازادی.\n- نزیكى و لێكچوون له‌گه‌ڵ ڕاسپارده و ئایه‌ته‌كانى مه‌سیحی له بایبڵ (ئنجیل)ه‌كاندا، به‌تایبه‌تى له ڕووى مرۆڤایه‌تى و لێبورده‌ییه‌وه. وه‌لێ، هێشتا هه‌ر به‌وه‌ى ئینجیل ناگات کە ده‌ڵێت (بیستووتانه وتراوه دۆست و نزیكه‌كانتان خۆش بوێت و دوژمنه‌كانتان ببوغزێنن، به‌ڵام من پێتان ده‌ڵێم: دوژمنه‌كانتان خۆش بوێت...تد، بایبڵى (مه‌تتا) سوره‌ت (ئیسحاح)ى پێنجه‌م/ ئایه‌ته‌كانى 43و 44).\n- داننان به له‌خاچدانى حه‌زره‌تى عیسادا. له په‌یمانى نوێ (هه‌ر چوار بایبڵه‌كان)دا جه‌ختى له‌سه‌ر كراوه و سه‌رچاوه مێژووییه غه‌یره كریستیانییەكانى دواتریش ده‌یسه‌لمێنن كه له‌نێوان ساڵانى 30 و 33دا پرۆسه‌ى له‌خاچدانه‌كه‌ى ڕوو داوه، هه‌روه‌كوو سه‌دان ساڵ له‌وه‌وبه‌ریش له په‌یمانى دێرین (ته‌ورات)دا له‌لایه‌ن ئیشه‌عیا پێغه‌مبه‌ره‌وه پێشبینیى ئه‌مه كراوه (سفرى ئیشه‌عیا سوره‌تى 53/ ئایه‌ته‌كانى 4تا 12).. ئیسلامه‌كانیش دان به‌وه‌دا ده‌نێن كه‌سێكى چون مه‌سیح (له‌شێوه‌ى ئه‌و) و له‌برى ئه‌و له‌خاچ دراوه (وما قتلوه وما صلبوه ولكن شُبه لهم/ النسا‌ء:157).\nبه‌راورد و تێبینیى زۆرم له‌سه‌ر ئایه‌ت و ڕێنماییه‌كانى به‌هائیزم هه‌یه، لێ، لێره‌دا به‌م سێ خاڵه سه‌ره‌كییه كۆتایى به‌م بابه‌ته‌یان دێنم.\nالدكتور علي الوردي/ هكذا قتلوا قرة العين/ منشورات الجمل الطبعة/ الثانية كولونيا-ألمانيا 1997 قصة مقتطفة من لمحات اجتماعية من تاريخ العراق الحديث" - الجزء الثاني - الفصل الخامس.\nمارثا روت- Martha L. Ros/ الطاهرة اعظم امراة ايرانية/ ترجمة سيفى النعيمى.\nئاواره، ميرزا عبد الحسين/ الكواكب الدرية في مآثر البهائية.


ANF | گوڤەن: یەکێتی نەتەوەیی زەحمەتە، بەڵام ئەستەم نییە\nگوڤەن: یەکێتی نەتەوەیی زەحمەتە، بەڵام ئەستەم نییە\nلەیلا گوڤەن هاوسەرۆکی کەجەدە و پەرلەمانتاری هەدەپەی جۆلەمێرگ ڕایگەیاند، لەگەڵ ئەوەی لە کوردستان پارچەبوون و زەحمەتی و هەڵوێستی جیاوازی سیاسی، هەیە، بەڵام یەکێتی نەتەوەیی ئەستەم نییە و مەرجێکی سەرەکیە.\nسێشه‌ممه, 21 Jan 2020, 11:50\nلەیلا گوڤەن هاوسەرۆکی کۆنگرەی کۆمەڵگای دیموکراتیک (کەجەدە – KCD) لەبارەی کۆنفڕانسی ئامەد قسەی کرد و وتی، "بە هەمان ڕوحی یەکێتی، پێویستە ئێمە یەکێتی خۆمان دورست بکەین. سەدەی ٢١ بە تەئکیدی دەبێتە سەدەی گەلی کورد."\nلەیلا گوڤەن هاوسەرۆکی کۆنگرەی کۆمەڵگای دیموکراتیک (کەجەدە – KCD) و پەرلەمانتاری پارتی دیموکراستی گەلان (هەدەپە – HDP)ی جۆلەمێرگ دەربارەی گرنگی یەکێتی نەتەوەیی بۆ ئاژانسی هەواڵی فورات (ANF) قسەی کرد.\n'دەسەڵات هەوڵیدا ڕوح و لەشی کورد لە یەکتری دابرێت'\nگوڤەن ڕایگەیاند، هیزە سەردەستەکان بە درێژایی مێژوو هەوڵیانداوە بە سیاسەتی پارچەکردن، ڕوح و لەشی کورد لە یەکتری داببڕن و وتی، "کاتێک بابەتەکە کوردستان بێت و ئێمە قسە لەسەر کوردستان بکەین، یان چۆن بە شێوەیەکی سەرکەوتووانە دەتوانرێت یەکێتی نەتەوەیی دروست بکرێت و چۆن چوار پارچەی کوردستان لە دەوری یەکتری کۆبکرێتەوە، پێویستە سیاسەتی سەردەستەکان کە لە سەرەوە باسکراوە، ڕەچاوبکرێت. بە درێژایی مێژوو چی بەسەر کورد هێنرا و کورد چۆن ژیا. دوای ئەوەی هێزە سەروەرەکان کوردستانیان کردە چوار پارچە، لە هەر پارچەیەک دەستیان بە سیاسەتی توانەوە کرد. لە دوورەوە هاتن و سەردەستی وڵاتی کوردانیان پارچە کرد و بە هەمان عەقلیەت سیاسەتیان کرد. کوردستانیان پارچە کرد و بە سیاسەتی جیاواز هەوڵیاندا ڕوح و لەشی کورد لە یەکتری داببڕن. ئەوە پیلانگێڕی بوو. لەدژی ئەو پیلانگێریە بێگۆمان چەندین ڕاپەرین سەریانهەڵدا و گەلی کورد قبوڵی نەکرد و دەستی بە ڕاپەرین و سەرهەڵدان کرد. لە ڕاپەرینەکاندا ئێش و ئازارێکی زۆرمان بینی. لە بەرامبەر هێرشەکان کورد هیچ کاتێک سەری دانەنەواند و لەدژی سیاسەتی لەناوبردن بەرخۆدانی کرد. لە ناو ئەو راپەرینانەدا، دوایین ڕاپەرین، ڕاپەرینی پەکەکە بوو و بە پێشەنگایەتی پەکەکە و عەبدوڵلا ئۆجالان ڕێبەری گەلی کورد بەرخۆدان کەوتە قۆناغێکی نوێی جیاوازدا.\n'لەگەڵ ئۆجالان بابەتەکە جیاوازتر شیدەکرێتەوە'\nگوڤەن ڕایگەیاند، لەگەڵ دەرکەوتنی پەکەکە و بەڕێز ئۆجالان بابەتەکە بە شێوەیەکی جیاوازتر شیکردنەوەی بۆکرا و وتی، "واتە لێپرسینەوە کرا، کورد چۆن پارچە بوو؟ ئەوانەی ئەو کاتە نوێنەرایەتی کوردیان دەکرد و ئیمزایان بۆ کورد دەکرد کێبوون؟ لە لایەن کێیەوە کۆنتڕۆلکرا؟ لێپرسینەوە لە سەر ئەم بابەتە کرا. لە شێخ سەعید تا سەید ڕەزا چەندین ڕاپەرین ئەنجامدران. ئەو کاتە سەرهەڵدانەکان تێرکەر و واتادار نەبوون. لە ناویاندا ناسنەمی کورد بە بناغە وەرگیرا. ئەو شتەی کە هەوڵی بۆدەدرا، کوردایەتی بوو. ئێمە کوردین و دەمانەوێت بە ناسنامەی خۆمانەوە بژین. بەو هۆیەوە لە ڕابردوو تا ئێستا ئێمە بەم شێوەیە دەژین. ئێمە وەک میر، بەگ و هۆزەکان بەم شێوەیە دەژیاین، بەڵام ئێمە خۆمان بووین. ئێمە لە ژێر فەرمانی کەسدا نەبووین. بۆیە سەرهەڵدان و ڕاپەرینەکانمان گرنگ بوون. بەڕێز ئۆجالان لێپرسینەوەی لە سەر ئەم بابەتە کرد و هەندێک شت لەگەڵ ئەو لێپرسینەوەیەدا دروست بوون. نمونە تێگەیشتن لە پیلانگێری نیودەوڵەتی و تێگەیشتن لە پارچەکردنی کوردیش هەمان شت بوو. وتیان بەم پارچەکردنە ئێدی کورد ناتوانن خۆیان کۆبکەنەوە و ئەوان زیاتر دەتوێنینەوە و بێهێزیان دەکەین. سەردەستەکان بە پیلانگێری نێودەوڵەتی ویستیان بلێن، ئیدی بەڕێز ئۆجالانمان دەستگیر کرد و کوردیش پارچە دەبێت. لە پیلانگێری نێودەوڵەتیدا هەموو هێزە سەردەستەکان یەکیانگرت و بەشداریان لە پیلانگێریەکەدا کرد."\nخەباتی ئۆجالان لەبارەی یەکێتی نەتەوەیی\nلە بەردەوامی قسەکانیدا گوڤەن ئاماژەی بەوەکرد، سەردەستەکان کە بە عەقلیەتی دەوڵەت دەجوڵێنەوە، وایاندەزانی کە کورد لە چوار پارچە ناتوانێت کۆببێتەوە و وتی، "سەردەستەکان دەیانوت، لەوانەیە کوردانی باکوور بتوانن کۆببنەوە، بەلام ناتوانن لەگەڵ کوردانی باشوور، ڕۆژئاوا و ڕۆژهەڵات کۆببنەوە ، بەڕێز ئۆجالان لەسەر ئەم بابەتە چەند ساڵ لەمەوبەر بۆچوون و نرخاندنەکانی دەردەبڕی. بەڕێز ئۆجالان دەیوت، "پێویستی ئێمە بە یەکێتی نەتەوەیی هەیە، سەیرکەن جێگایەک وەک یەکێتی ئەوروپا و ناوەڕۆکەکی بەتاڵە. بۆ بەرژەوەندیەکانیان یەکیان گرتووە. ئێمەش کوردین و خاکەکەمان پارچە کراوە. بە زۆر خاکەکەمان زەوت کراوە. لە هەموو کەسێک زیاتر ئێمە پێویستیمان بە یەکێتی هەیە. بەڕێز ئۆجالان هەموو کاتێک بەم شێوەیە ڕای خۆی دەردەبڕێت و پێشنیازی کرد کۆنگرەی یەکێتی نەتەوەیی ئەنجامبدرێت. بەڕێز ئۆجالان بە گرنگیەوە هەوڵی بۆ ئەم بابەتەدا. نامەیەکی بە دەستی خۆی نووسی و بۆ مەسعود بارزانی و جەلال تاڵەبانی نارد. بەڕێز ئۆجالان لە نامەکەیدا بە ئاشکرایی نووسی، ئێوەش سەرۆکێکی کوردن، من لە ئێستادا دەستگیرکراوم و ئێوە لە دەرەوەن و پێویستە لەسەر یەکێتی نەتەوەیی خەبات بکەن. بەڕێز ئۆجالان پێشنیازی زۆری کرد و وتی، "کۆنگرە بە مۆدێلی هاوسەرۆکایەتی دەتوانرێت ئەنجامبدرێت و پێویستە لە چوار پارچەی کوردستان هەوڵی کۆنگرەکە بدرێت'. بەڕێز ئۆجالان خاڵی زۆری خستەڕوو. لە چوارچێوەی پێشنیازەکانی بەڕێز ئۆجالاندا تا ساڵی ٢٠١٣ خەباتێکی زۆر بەڕێوەبرا. زور لایەن بەشداریان لە خەباتی یەکێتی نەتەوەییدا کرد. خەباتەکە تا ئاستی ئەنجامدانی کۆنگرەی نەتەوەیی هات. بەڵام بەداخەوە دەستێک کەوتە ناو ئەم خەباتە و ڕایگرت. ئەو دەستە کێبوو؟ بێگۆمان کورد هەمووی دەزانێت. بەڵام ئێستا ئێمە باسی ئەو خاڵە ناکەین. بە پێشنیازی بەڕێز ئۆجالان تا ئاستی کۆنگرە هات و ئەندام دیاریکران. ئاشکرابوو کە ئێمە دەتوانین یەکێتی خۆمان دروست بکەین.\n'پێویستە ئێمە ئێدی یەکێتی لەنێوانماندا دروست بکەین'\nگوڤەن لەبارەی کۆنفڕانسی ئامەدیش وتی، "بە هەمان ڕوحی یەکێتی، پێویستە ئێمە ئێدی یەکێتی خۆمان دروست بکەین. سەدەی ٢١ دەبێتە سەدەی کورد. ئەمڕۆ ڕۆژهەڵاتی ناوەڕاست ناوەندی جەنگی سێیەمی جیهانە. سنورەکان سەرلەنەوێ دەکێشرێنەوە و داهاتووی گەلان دیاریدەکرێت. بەو هۆیەوە ئێمە کە کۆنفڕانسەکەدا لە دەوری یەکتری کۆبووینەتەوە. ئەمڕۆ لە ئامەد و باکووری کوردستان رێککەوتنێکی سیاسی کورد هەیە و ئێمە چۆن دەتوانین بیکەین بە هاوپەیمانی کوردستانی. هەروەها ئێمە ئەم هاوپەیمانێتیە چۆن دەتوانین درێژە پێبدەین و دەتوانین چۆن بەرەوپێشەوەی ببەین.\n' لە هەموو کاتێک زیاتر پێویستی بە یەکێتی نەتەوەی هەیە'\nگوڤەن ئەوەی خستەڕوو، لەدژی سیاسەتی هێزەکانی سەردەستی قڕکەر و لەناوبردن، گەلی کورد بەرخۆدانێکی بێوێنەی بەڕێوەبردووە و وتی، "هەموو سەرهەڵدان و ڕاپەرینەکانی کورد بە پیتی زێڕین لە مێژوودا نووسراون. بەڵام کاتێک ئێمە شیکرنەوەیان بۆدەکەین، باس لە خاڵە لاوازەکان دەکەین. زیاتر کەموکورتی کورد، ئەنجامنەدانی یەکێتی نەتەوەییە. لە باشوور ڕووداوێک ڕوودەدات، ئێمە لەبەرانبەری هەستین جیاوازە. نمونە، لە باشووری ڕیفراندۆم ئەنجامدرا و تورکیا لەدژی ڕیفراندۆم وەستایەوە و هەڕەشەی لە باشوور کرد. ئێمە وەک سیاسەتی باکوور، هەڵویستمان نیشاندا و ئێمە لەدژی هەڵوێستی تورکیا بووین. بەڵام ئەوە تا چ ڕادەیەک بینرا و گرنگ بوو. ئەگەر یەکێتی نەتەوەیمان هەبوایا و گەلی کورد بە یەکێتی نەتەوەیی هەڵوێستیان دەربڕیبایا، کاریگەری زۆری دروست دەکرد. پێویستە ئێمە پارچە پارچە و بە جیا هەڵوێست نیشان نەدەین، پێویستە بە ڕوحی کوردستانی و بە یەکێتی لەدژی هێرشەکان لە سەر خاکی کوردستان بەرخۆدان بکەین. لەم خاڵەدا پیویستیمان بە ڕوحی یەکێتی نەتەوەیی هەیە. پێویستە بە ڕوحی نەتەوەیی هەموو هەڵوێستێک پیشانبدرێت هەموو کەسێک ناچار بێت لەو چوارچێوەیەکدا بجولێتەوە. هەلوێستەکە، هەلوێستی پارتی، رێکخستنەکان یا کۆمەڵێک نەبێت. هەڵویستی هەموو کوردستان بێت. بەو هۆیەوە لە هەموو کاتێک زیاتر پێویستی بە یەکێتی نەتەوەیی هەیە."\n'پیویستە گەلەکەمان سزانەدرێت'\nگوڤەن ئاماژەی بە گەماروی سەر کەمپی پەنابەرانی مەخموور کرد و بەم شێوەیە کۆتایی بە قسەکانی هێنا، "نزیکەی ٦ مانگە گەماروو لەسەر کەمپی پەنابەرانی مەخموور هەیە. گەلەکەمان سزادەدرێت. ئەمە نابێت و قبوڵناکرێت. حکومەتی باشوور ئەم گەمارویە بەڕێوەدەبات. ئێمە زۆر نیگەران و دڵشکاوین. دەمانەوێت بڵێین، ؛ئەگەر ڕوحی یەکێتی نەتەوەی هەبوایا، زیاتر خۆمان دەگەیاندە یەکتری و بە بەرپرسیاری هەرێمەکەتان دەوت، ئێوە چی دەکەن؟ ئێوە ناتوانن ئەم گەلە سزا بدەن. گوناحی ئەم گەلە نییە. کێشەی بچووک لەوانەیە ڕوویاندابیت، دەتوانن لەناوخۆتاندا چارسەریان بکەن. بەڵام ناتوانن گەلێک سزا بدەن. خۆی گەلی مەخموورمان ئێش و ئازارێکی زۆریان بینیوە و کۆچبەر بوون. لەبەرئەوەی گوندەکانیان سووتێنران، کوژران و هەموو ڕۆژێک هەڵیاندەکوتایە سەر ماڵەکانیان، ئاوارە بوون. کەمپەکە لە ژێر چاودێری نەتەوە یەکگرتووەکاندایە. نزیکەی شەش مانگە لەژێر گەمارودایە. گەلی مەخموورمان لە دۆخێکی سەختدایە. دۆخی ژیانی ڕۆژ بە رۆژ سەخت دەبێت، ژنانی دووگیان ناتوانن بچن بۆ نەخۆشخانە و منداڵەکانیان گیانیان لەدەستدەدەن. گەنجان ناتوانن بچن بۆ زانکۆ و خوراک نەماوە. کێشەیەکی جددی هەیە. بۆ چارەسەری ئەم کێشەیە دیسانەوە یەکێتی نەتەوەی دێتە بیرمان. بەڵێ، ئەگەر ئەمڕۆ یەکێتی نەتەوەییمان دروست بکرادایا، ئێمە لەم دۆخەدا نەدەبووین. ئەمڕۆ بە یەک دەنگ دەمانتوانی دەنگمان لە جیهان بەرز بکەینەوە. بۆ ئەمەش پێویستە هەموومان لەژێر چەتری یەکێتی نەتەوەییدا کۆببینەوە."


سەرکەوتنێک بکەینە ئامادەکاری بۆ بەرەو پێش چوونی دواتر\n٦ مانگ خەباتی شێلگیرانەی کرێکارانی کارخانەی ڕەنگ سازی پارس، سەرئەنجام بە ئاکام گەیشت و کرێکارانی ئەم شیرکەتە توانیان سەرجەم داخوازییەکانیان دەستەبەر بکەن. لە ماوەی ئەو ٦ مانگەدا خاوەنکار هەر جارە و بە بیانویەک، بە فڕوفێڵ و درۆ، هەوڵی ئەدا خۆی لەژێر گوشاری کرێکاران ڕزگار بکات و داخوازیەکانیان پشت گوێ بخات. بەڵام سەرئەنجام، رۆژی شەممە ٢٤ ی مانگی سەرماوەز، کرێکارانی ئەم کارخانەیە، توانیان هەشت مانگ حەقدەستی دواخراوی ساڵەکانی ٩٦ و ٧ مانگ لە مه‌زایای ئەمساڵیان دەست بکەوێ. بەم جۆرە مانگرتنە پڕیودیەکانی کرێکاران بە ئاکام گەیشت و بە سەرکەوتنی کرێکاران، چالاکییەکانی ئەم یەکە بەرهەمهێنانە بە تەواوی دەستی پێکردووە. کرێکارانی ناڕازی وێڕای وەرگرتنی حەقدەستی دواخراویان، پاشماوەی جێژنانەی پارەکەشیان وەرگرت و هەروەها سەرویسی هاتووچۆ و نەهارخۆری کرێکارانیش کە یەکێک لە داخوازییەکانیان بوو، کەوتنەکار. ئەم سەرکەوتنە لە بارودۆخێکدا دەستەبەر بوو کە تەنانەت خاوەنکار لە قۆناغێکدا نەفسی بوونی حەقدەستی دواخراوەی ڕەد دەکردەوە.\nشیرکەتی ” پارس پامچال”، خاوەنی چەند شیرکەتی فەرعیە لەوانە شیرکەتی” شیمیایی ڕەنگ ئاوەر”، ” شیرکەتی کوشان ئیتیسال”، ” شیرکەتی دەریا ته‌ئمینه”. ئەم کارخانەیە و شیرکەتەکانی دیکەی سه‌ر به ئه‌و، بەرهەمهێنەری هەموو جۆرە ڕەنگێکی ڕەوغەنی و پەلاستیکی و پوششی سەنعەتین. ئەم موجتەمەعەی بەرهەمهێنان لە مالیکیەتی تایبەت دایە و بەشێوەی شیرکەتی سەهامی بەڕێوەدەچێت. بەر لە هەر شتێک وەک ئەزمونێک پێویسته ئه‌م سەرکەوتنە بە کرێکارانی پارس پامچال پیرۆزبایی بوترێت. بێ گومان حەرەکەتی دواتری کرێکاران بۆ زیاد کردنی حەقدەست و بەرز کردنەوەی ڕادەی ئیمنی شوێنی کار و هیتر، لەم خاڵەوە دەست پێدەکات. ئاشکرایە کە ئەم سەرکەوتنە لە ئاکامی ڕادەیەکی بەرز لە هاوپشتی کرێکاراندا دەستەبەر بووە. ئەم هاوپشتیە دەکرێ تا ئاستی ڕێكخراوێكی ڕەسمی و ڕاگەیەندراوی کرێکارانی پارس پامچال و شیرکەتە فەرعیەکانی تری پەرەی پێبدرێت، ڕێكخراوێك کە گۆچانی دەستی کرێکاران بێت لە بەرەوڕوو بوونەوەکانی دواتردا لەگەڵ خاوەنکاران و به‌ڕێوه‌به‌رانی شیرکەتدا، سه‌ركه‌وتنێك كه خه‌باتی ئه‌م كرێكارانه به به‌شه‌كانی دیكه‌ی بزووتنه‌وه‌ی كرێكاریه‌وه گرێ بدات.\nبەڵام ئامانج لە خستنە ژێر زەرەبینی ئەم سەرکەوتنە، پێداگریە لەسەر واقعیەتێک لە بزوتنەوەی کرێکاری لە ئێراندایه. لە بارودۆخی سیاسی ئەمڕۆی کۆمەڵگادا، بەرەوپێش چوونی بزوتنەوەی کرێکاری لە گرەوی دەستەبەر کردنی سەرکەوتنی سەنگەر بەسەنگەردایە. بەڵام دەبێ بۆ سەرکەوتن نەخشە و پیلان دابڕێژی و لە هەر سەرکەوتنێک بۆ بەرەو پێش چوونی دواتر هێز وەربگرێت. لە خەباتی چینایەتیدا نە دەتوانی لەسەر نیازپاكی دوژمن حیساب بکەیت و نە دڵت بە واده و بەڵینەکانی خۆش بێت. ئێره گۆڕەپانێکی خەباتی ڕاستەقینەیە. لەم نەبەردەدا هیرشی لە کاتی خۆیدا، دەفاع و پاشەکشەی لە کاتی خۆیدا، هەرسێکیان بەشێکی یەک ستڕاتێژین و پێوەندیەکی جیا نەکراوەیان بەیەکەوە هەیە. ستڕاتێژی سەرکەوتوو بەرهەمی گرێ دانی وشیارانەی هەر سێی ئەم تاکتیکە خەباتکارانەیە. ئەوەی کە لەم نەبەردە چینایەتیەدا هه‌ر وەکوو مەیدانی شەڕ یەکلا کەرەوەیە، هاوسەنگی هێزە. بەڵام ئەم هاوسەنگییە دوو لایەنی هەیە. هێزی هەردوو لا دەبێ دەقیق و واقع بینانە هەڵبسەنگێندرێن، هەڵە کردن لەم هەڵسەنگاندنەدا دەتوانێ کارەساتبار بێت ئەم هەڵسەنگاندنە کاری ڕێبەران و پێشڕەوانی وشیاری نێو بزوتنەوەکەیە. بە پشت بەستن بەم هەڵسەنگاندنە، ئەوجار دەکرێ بۆ دەستەبەر کردنی سەرکەوتن هەرچەند کەمیش بێت، گەڵاڵە بڕێژێت، بەرگری دەبێ رۆحییەی خۆڕاگری و ڕاوەستان بەهێز بکات و پاشکشە نابێ هەستی تێکشکان بەدی بێنێ، بەڵکو دەبێ لەخزمەت ئامادە کاری بۆ بازی بەرز تردا بێت. وەک نمونە ئەگەر دەمانەوێ زیاد کرانی لانیکەمی حەقدەستی بانتر لە هێڵی هەژاری بەسەر دەوڵەت و خاوەنکاراندا بسەپێنین، پێویستیمان بە سومبەیەکی بەهێزتر لە خەباتی کرێکارانی یەک یان چەند یەکەیەک هەیە. ئەگەر دەمانەوێ دەوڵەت لە یەکە تازی مەیدان سەبارەت بە ڕەچاو کردنی سیاسەتە نیئۆلیبڕاڵییەکان، خوسوسی سازی و هاوسەنگ کردنی هێزی کار و هیتر بخەین، دەبێ بە هێزێکی مادەی و عەمەلی گەلێک گەورە تر، لە خەباتی یەکەیەک و لە ئاستێکی سەرتاساەری تردا پشت ئەستور بین. ناکرێت دەستەبەر بوونی داخوازییەکی حەیاتی و سەرتاسەری بزوتنەوەی کرێکاری ئێران بە تەنیا بخەینە سەرشانی واحیدێک لەم بزوتنەوەیەدا. بەڵام بۆ ئەوەی کە توانایی ئەنجامدانی وەها کارێک بەدەست بێنین، واتە هاوسەنگی هێز بە قازانجی بەرەی کرێکاران بگوڕێن، دەبێ بەرلە هەر شتێک بەر بە بەهەدەر چوونی جەستەیی و ڕەوانی کرێکاران، پێش به ماندوو بوون و بێ هیوایی ئەوان بگرین. نانێک بە سفرەیانەوە زیاد بکرێت، ئەمنییەتی پێشەییان دابین بێت، یەکگرتوییان تا سەر بپارێزرێت و خەباتی ئێستایان ببێتە ڕێكخراوێك کە ئەم یەک پارچەییە نیهادینە بکات و بە کرێکاران هیوای دەستەبەر بوونی باقی دخوازییەکانیان لە هەنگاوەکانی دواتریاندا بدات. کرێکاران لە ئاکامی ئەم سەرکەوتنەدا بڕوا بە هێزی خۆیان دێنن و هیوا بە سەرکەوتنی زیاتر لە ناخیاندا چرۆ دەکات. ڕێكخراوێك کە لە ناخی ئەم خەباتەدا پێك دێت، بەرەو سەرتاسەری بوون و جەماوەری تر بوونەوە بچێت.\nدیسان وەک نمونە وەبیری بێنینەوە کە لە دەیە ٦٠ی هەتاویدا، کاتێک کە وەزاڕەتی کار بە هاوکاری لەگەڵ مەڕاجعی تەقلید و بە پشت بەستن بە حەدیس و ئایات و بە چوونەوە بۆلای شوڕای نیگابان و هیتر ڕەش نووسی یاسای کاریان ئامادە ده‌کرد، ئەوە بزوتنەوەیەی سەرتاسەری کرێکاران بوو توانی ڕژیم لەم بوارەدا وادار بە پاشەکشە بکات و ئه‌و ڕەشنووسە زۆر کۆنەپەرستانە و دژی کرێکاریەکە بخاتە زبڵدانی مێژوەوە. سەرکەوتنی لەم ئاستەدا لە توانایی ئەو قۆناغی چینی کرێکاردا بوو، بەڵام لە هەمان دەورەدا هاوسەنگی هێز بە جۆرێک نەبوو کە بتوانێ یاسایەکی کاری باشتر کە لە ڕاستیدا ئەویش نەی دەتوانی هیچ شتێک بێت بێجگە لە یاسامەند کردنی چەوساندنەوەی کرێکاران، بەسەر ڕژیمدا بسەپێنێ. لەگەڵ ئەوە لەم ئاستەشدا قانونی کارێکی نیوە و ناتەواو کە لە ناخی ئەم ناڕەزایەتیانەوە هاتەدەر، سەرکەوتنێک بوو بۆ بزوتنەوەی کرێکاری. گومانی ئەوەی کە گۆیا ڕژیم بە خۆراگری ته‌نیا بەشێک لە بزوتنەوەی کرێکاری وادار بەم پاشەکشەیە کراوە، واقع بینانە نییە.\nگومانی تێدا نییە کە کرێکارانی شیرکەتی ڕەنگ سازی پارس دەزانن کە به بوونی خاوەنکارانی زێدەخواز و ته‌ماع كار بە بێبەش بوونی کرێکاران لە کۆنترۆڵی شوڕایی ئەم یەکەی بەرهەمهێنانە، کارێکی دژوار تریان لە بەردەم دایە، بەڵام لەم حاڵەدا سەرکەوتن لە سەنگەری دەستەبەر کردنی حقوقی دواخراو و باشتر کردنی بارودۆخی کار، ئەوان دەباتە پێگەیەکی باشترەوە بۆ شکڵ دان بە ڕێكخراوی کرێکاری.


مردووی کوردی و ئەوروپی 🤣🤣🤣\nخوێندنی یاسین یان کێشانی گیان!.\nمردن لە دوو جێگای جیاوازدا.\nئەمڕۆ کارێکم بە بەڕێز "تۆماس هەلڤیرسۆنی" دراوسێم هەبوو .\nدوو جار لە دەرگام دا، بەڵام کەس نەیکردەوە!\nلەو کاتەدا ژنێکی دراوسێم کە بەوێدا تێپەڕی، بە سەرسوڕمانەوە وتی: (کەسیک لەم ماڵەدا هەیە ئێستا؟)\nمنیش وتم: مەگەر "تۆماس" لێرە نیە؟\nئەویش بە ساردیەکەوە وتی:\n( نا، تۆماس دوو مانگێکە مردوە! مەگەر تۆ ئەوە نازانی؟)\nلە ڕاستیدا ئەگەرچی نێوان من و" تۆماسی ڕەحمەتی" تەنها چوار ماڵە، بەڵام نەمزانیبوو کە مردوە.\nمن وتم: ئەی چۆن نەمانزانیوە؟!.\nبەڕاستی زۆرم پێ ناخۆشە و حەزم دەکرد بڕۆشتایەم بۆ سەرەخۆشی و مەراسیمی ناشتنەکەی.\n( بۆ؟ تۆ کارتی داوەتت بۆ هات، کە بڕۆی بۆ مەراسیمی ناشتنەکە؟!)\nکارتی داوات؟!......... نا کارتی داوات چیە؟!\nدواتر تێ گەشتم، کە بۆ ئامادەبوونی مەراسیمی ناشتن، ئەبێت کارتی داواتت بۆ بێت، ئەگینا لە خۆتەوە نابێ بڕۆیت.\nمن پرسیم: ئەوە چۆن ڕوی دا؟ خۆ ئەو زۆر نەخۆش نەبوو؟\nخانمی دراوسێ وتی: ( ئەو لە پڕێکا نەخۆش کەوت، دواتر کە بەئەمبوڵانس گواسترایەوە بۆ نەخۆشخانە، دکتۆرەکان زانیان کە زۆری نەماوە بژی، بۆیە خستیانە ژوری تەرمیناڵ).\nمن وتم: تەرمیناڵ چیە؟.\n( تەرمیناڵ: ئەو جێگایەیە کە بە مۆم و گوڵ ڕازاواتەوە و نەخۆش لە سەرە مەرگا ئەو جۆرە مۆسیقایانەی بۆ لێ ئەدرێ، کە ئارەزووی ئەکات و رۆژانەش بەمادەی مۆرفین، کە مادەیەکە ئازار ناهێڵێت و نەخۆش ئەخاتە حاڵەتیکی مەست بونی خۆشەوە، کە لە هیچ ناترسێت و هەتا گیانی دەرئەچێت خەیاڵی خۆش ئەکا.)\nمن وتم دواتر؟.\n(دواتر کە کەسەکە مرد، کەسوکاری ئاگادار ئەکرێنەوە، ئەوانیش رۆژێک بۆ مەراسیمی ناشتنی دائەنەن، کە هەندێک کات مانگێکی پێ ئەچیت)\nمن وتم: خۆ بامیە نیە وشکی کەنەوە، بۆ دوای مانگێک ئەینێژن؟\n( بۆ ئەوەی بتوانن لەو ماوەیەدا کارتی داوات بۆ کەسوکار و مناڵەکانی بنێرن، کە زۆرجار جێگایان دوورە و ئەبێ پلان دابنەن بۆ هاتن، هەروەها ژنانیش ئەبێ کاتیان هەبێت لەو ماوەدا بڕۆنە ساڵۆن و قژیان چاک بکەن و پیاوەکانیش هەروەها.)\nمن سەرێکم بادا و پیکەنینێک گرتمی.\nخاتونی دراوسێ وتی: بۆ لای ئێوەش وانیە؟\nمنیش وتم: گوێ بگرە خانم، تا باسی لای خۆمانت بۆ بکەم.\nلای ئێمە تاکە هەواڵێک کە بە زووترین کات تەواوی شار بیزانن، هەواڵی مردنە.\nلای ئێمە، زۆرجار خەڵکی گەڕەک لە گەڵ حەزرەتی ئیزرائیلا ئەزانن کەی مردوەکە گیانی دەرئەچێت.\nلای ئێمە، بەر لە گیان دەرچونی مردوەکە، دەیان وێنەی ئەخەینە فەیسبوک و ئەنوسین: "نەنکم لە عانی سەرەمەرگا" توخوا سەرو دۆعای خەیریشی بۆ بکەن!\nیان ئەنوسین باپیرم لە کاتی سەرەمەرگا!\nلای ئێمە، هەر کە نەخۆشەکە کەوتە سەرجێگا و پیر بوو، ئەمانەوێت بە زووترین کات بیمرێنین.\nرۆژانە دەیان کەس سەردانی ئەکەن و دەست ئەکەن بە قسەوباسی رۆژ و موناقەشەی حیزبایەتی و هاتنی نەوت و معاش و ئەم شتانە.\nلای ئیمە، نەخۆش لە دوارۆژەکانی ژیانیا لەبری قسەی خۆش و بەرزکردنەوەی مەعنەویات، بەسەریا ئەگرین و لاوانەوەی بۆ ئەکەین و رۆژی دە جار ئەیکوژین و زیندووی ئەکەینەوە.\nلای ئیمە، ئەگەر نەخۆشەکە تۆزێک خەوەنوتکە بردیەوە،\nهەر لە خۆیەوە یەکێ دێت و کوڕی نەخۆشەکە ئەباتە دەرەوە و بە چپەوە ئەڵێت: باوکت لە گیان دەرچونایە، بڕۆ مەلایەک بێنە با یاسینی بخوێنێت.\nنەخۆشەکەمان کە چاوی بە مەلا ئەکەوێت، لە ترسا ڕەنگی زەرد ئەبێتەوە و جەماعەتیش سەر ئەکەن بە یەکا، دەست ئەکەنە قسە.\nیەکێک هەر لە خۆیەوە بە دەنگی بەرز ئەڵێ: تەلەفۆن بکەن بۆ حەفارەکە با قەورێکی باش هەڵکەنێ.\nنەخۆشەکە هێشتا نەمردوە، بەڵام بە بیستنی ئەو قسانە ئیتر وردەوردە بەرەو گیان دەرچون ئەچێت.\nمەلاکە ئەچێتە سەر نەخۆشەکە و دەست ئەکا بە خویندنی یاسین.\nخۆی ئیتر خویندنی یاسین، مانای ئەوەیە کە کائینات نەخۆشەکە لە دەستی مردن ڕزگار ناکا و نەخۆش بە بیستنی دەنگی یاسین مەعنەویاتی دێتە ژێر سفر و خۆی ئەدا بە دەستەوە.\nمەلاکە بە دەنگی بەرز ئەکەوێتە قسە و ئەڵیت:\n(خوای گەورە ڕۆحی ئەو کەسانەی کە بەهەشتین، وەک جەنابت، زۆر بەئاسانی دەر ئەکێشێ.\nئەی عەبدی خوا، مەترسە، ئیستا مەلایەکەتی گیان کێشان دێتە ژوور سەرت و وەک دەرهێنانی دڵۆپە ئاویک لە کونە ئاوا، بە ئاسانی گیانت لە لەلاشەت دەرئەهێنێ !).\nنەخۆش کە بەر لە تەنها چەند سەعاتێک دوو مۆز و دوو قاپ شۆربای ئەخوارد، لە گەڵ بیستنی ئەو قسانەدا، چاوی هەڵئەگەڕیتەوە و دواهەناسەی ئەدا.\nلای ئێمە، پێچەوانەی شایی و کچ بە شودان، کە نامانەوێت کەس پێمان بزانێت، لە کاتی مردنی مردویەکمانا، پێمان خۆشە هەموو دونیای لێ ئاگادار کەین .\nخەیمەیەکی گەورە لە ناوەڕاستی شەقامەکەدا هەڵئەدەین و ڕێگای ڕیبواران ئەگرین.\nهەموو فەیسبووک ئەکەین بە وێنەی مردوو، ئەکەوینە پیاهەڵدانی درۆ.\nبازاڕەکان پڕ ئەکەین لە لافیتە و لە لافیتەکەدا ناوی چل نەفەر ئەنووسین کە هەر هەموویان پیاون!\nلای ئێمە، هێشتا لاشەی مردوو سارد نەبوەتەوە، ئەیگەیەنینە سەر قەبران و بە عەکسی ئێوە کە جلی جوان لە بەر ئەکەن، ئێمە جلە جوانە پاکەکانمان ئەنێن لە قوڕ و ژنان یەخەی کراسەکانی خۆیان دائەدڕن و دوای سەعاتێکیش ئەکەونە زەم و زەمکاری.\nلە تەعزێدا هاتن بۆ هەموانە، بەڵام لە شاییا بڕۆی بە دەوری شاییەکەدا، ڕەنگە بدرێیتە بەر شەق.\nلای ئێمە، ئەوەی لە هەمووی موهیمترە، سەرەڕای قەرباڵغی تەعزیەکە، کە جاری وا هەیە هەزاران کەس ڕۆژانە سەردانی پرسەکەت ئەکەن، کەچی ژنانی خاوەن تەعزەیە بە یەکە بەیەکی هاتوەکان و نەهاتوەکانیش ئەزانن.\nخاتوونی دراوسێم وتی:\n( لەهیچی تێ نەگەشتم، بەڵام ئەمەوێت بزانم بۆ لە لافیتەی مردوەکەدا تەنها ناوی پیاوەکان ئەنوسن؟!).\nمنیش وتم: وەڵاهی منیش وەک تۆ نازانم بۆ!.\nکۆی سه‌ردان: 17960018


کارەکتەری (مورسۆ) لە ڕۆمانی (نامۆ)ی ئەلبێر کامۆدا، نامۆترین کەسی دونیایە. بۆ ئەو هەموو شتێک لە مەدارێکی پووچگەرادا دەسوڕێتەوە و هیچ شتێک، هیچ مانایەکی نییە. ئەگەرچی ئەو ژیان بەسەر دەبات، لەگەڵ شەپۆلی ڕۆژگاردا دەجوڵێتەوە، بەڵام رێسا و بنەماکانی کۆمەڵ و کۆدە کۆمەڵایەتییەکان بۆ ئەو هیچ مانایەکیان نییە؛ بڕوای بە خودا نییە، هەموو جۆرە تۆبەیەکی دینی وەلاوە دەنێت، ئەو ڕاستییەی ئەو دەیزانێت و بڕوای پێیەتی، بەبێ گوێدانە ئەنجامەکانی، دووبارەی دەکاتەوە. مورسۆ، کە لە ژێر قرچەی هەتاوی بیابانێکی نزیک جەزائیردا پیاوێکی عەرەب لە کەناری دەریایەک دەکوژێت، دەڵێت تاوانی ئەو نەبووە و تەنها لە ڕێگای ڕێکەوت و بەهۆی خۆرەتاوە تیژە سوتێنەرەکەوە، ڕوویداوە. کامۆ خۆی لە ژینگە و بارودۆخێکی هەژاری ناوچە کەم دەرامەت و هەژارەکانی جەزائیردا گەورە بووە و لە زۆر بۆنەیشدا ئەوەی دووپات کردۆتەوە، هەموو ئەوانەی ئەو نووسیونی، بەشێوەیەک لە شێوەکان پەیوەندی بە جەزائیرەوە هەیە.\nکە ڕۆمانی (نامۆ) بڵاو دەکرێتەوە، لەلایەن سارتەرەوە بە شاکارێکی ئێکسیستێنتیالیزم ئاماژەی بۆ دەکرێت، بەڵام کامۆ خۆی لە هەموو جۆرە پۆڵێنکردنێک بە دوور دەگرێت. ئەو بەردەوام هانی خوێنەرەکانی داوە، کە لەنێو بەرهەمەکانیدا بەدوای شتە تاریک، ناروون و غەریزەییەکاندا، بگەڕێن. ئەو مەودایانەی شتە گەردوونییەکان لەگەڵ بابەتە مێژوویی و شتە تایبەتمەن و کەسێنییەکان یەک دەگرن و ئاوێتەی یەکتر دەبن، بدۆزنەوە. هاوکات هەرچۆنێک سەیری ئەم ڕۆمانە بکەیت، بابەتێکی فەلسەفی خودگەرا دەوروژێنێت: مرۆڤ نامۆیە بەرامبەر بە دونیا، خودی خۆی، ئەوانیتر و ڕێساکانی گەمەی ژیان و کۆمەڵیش. کامۆ، کە لەساڵی ١٩٤٢دا لە جەزائیرەوە دەگەڕێتەوە بۆ پاریس، ئەفسانەی سیزیف، شانۆنامەی کالیگۆلا و ڕۆمانی نامۆ بڵاو دەکاتەوە.\nئێستا لە یەکێک لە شانۆ بچووکەکانی دەرەوەی ستۆکهۆڵم، ڕۆمانی (نامۆ) لە فۆرمێکی گشتگر، کە هەموو شانە قووڵە فەلسەفییەکانی بەشێوەیەکی ڕوون تیا بەرجەستە دەبێت، لە شێوە مۆنۆدرامایەکی فرە مەودادا پێشکەش دەکرێت. کامۆ بە قووڵی بیری لە شانۆ دەکردەوە و شانۆ جێگای سەرنجی بووە، کە گەنجیش بووە لەگەڵ گروپێکی شانۆیدا کاری کردووە و گەرەکی بووە شانۆ بۆ خەڵک پێشکەش بکات. هەروەها دەقی چەند شانۆنامەیەکی سەرکەوتوویشی نووسیووە، بۆ نموونە کالیگۆلا، بەدحاڵی بوون و تاعوون.\nبینەران لەم نەمایشەدا، لەگەڵ پاڵەوانی ڕۆمانەکەدا (مورسۆ) لەو ڕۆژەوەی، کە دایکی دەمرێت تا ئەو ساتەی لە سێدارە دەدرێت، ئاشنا دەبن. مورسۆ خۆی وەک حیکایەتخوانێک چیرۆکی چارەنووسی خۆی دەگێڕێتەوە؛ لەنێوان تێگەیشتنێکی تەواو و بێدەربەستیدا گوزەر دەکات و هەندێک کاتیش بە تەواوی دڵخۆشە. ئەو دەزانێت ژیان هیچ هۆکارێک سەبارەت بەم شتە یان ئەویتریان ناخاتە ڕوو، تەنها ڕێکەوت و شتە دیار و کاردانەوە خۆبەخۆییەکان، کە لەپڕ بۆ مرۆڤ دێن، ڕێگای ئەو ژیانەمان بۆ دەکاتەوە، کە هیچ بەهایەکی گەورەی نییە. پیاوێک لە بەخاکسپاردنی دایکیدا بگری یان نەگری، پیاوێکی نامۆی توڕە لەسەر دەریاکە بکوژرێت یان نە کوژرێت، هاوسەرگیری بکات یان نەیکات لەگەڵ ئەو ژنەی، کە خۆشەویستی خۆی بۆ دەربڕیووە. هەموو ئەم شتانە لەسەر ڕێگای ژیان چۆن یەکن و مرۆڤ لە بنەڕەتدا کەسێکی بێ تاوانە. مردنیش لەم دووڕیانەدا شتێکی پووچ و ئەبسوردە، لەوانەیە بۆ خودی کامۆ خۆیشی هەروا بووبێت، کە لە هەڕەتی ژیاندا، لە ترۆپکی داهێنان و تەمەنێکی گەنجیدا، لە چواری مانگی یەکی ساڵی ١٩٦٠ و لەسەرە ڕێگایەکی بێ ناونیشاندا، لە کارەساتێکی ئۆتۆمۆبیلدا ڕووبەڕووی مەرگ دەبێتەوە. ئەمجارەیان بەڕاستی، نەک وەک لە ڕۆمانی (نامۆ)دا روودەدات، بەڵکو بە پێچەوانەی ئەو پاڵەوانەوە، دایکی کامۆ ئامادەی بەخاکسپاردنی کوڕەکەی دەبێت. کامۆ گوتەنی (مرۆڤ تەنها لە ڕێگای مەرگەوە چارەنووسی خۆی دەهێنێتەدی).\nئەو ئەکتەرەی، کە ڕۆڵی هەموو کارەکتەرەکان دەبینێت، زۆر بە خێرایی لە کارەکتەرێکەوە بۆ کارەکتەرێکی تر دەگۆرێت، بۆ ئەم مەبەستەیش جەستە، دەنگ، زمانی ئاماژە و تەکنیکێکی بەرزی پانتۆمایم، کە دەبێتە بەشێک لە خوێندنەوە شانۆییەکەی ڕۆمانەکە، بەکاردەهێنێت. بە تایبەتی لە بەرجەستەکردنی دیدی مورسۆ بۆ مرۆڤ. ئەم ئەکتەرە سەرەتای نەمایشەکە، لە دیدێکی کۆمیدییەوە ژیانی ڕۆژانەی مورسۆ، بە تایبەتیش لە ڕووە ئەبسورەکانییەوە دەخاتە ڕوو. مورسۆ دەبێت بە ریژیسۆر و ڕەوش و بارودۆخەکەی ژیانی خۆی ڕێک دەخات، دابەشی دەکات بەسەر دیمەنەکاندا، لەگەڵ کارەکتەرەکانی تر دەدوێت و ساتە خۆشەکانی خۆی لە گوێ ڕووبار و لەگەڵ ماریادا، بە جەستەی بەرجەستە دەکات. لەو دیمەنانەیشدا، کە پێویستی بە هەست و سۆزێکی ئاشکرا و چڕ و پڕ هەیە، بۆ نموونە کە دایکی دەمرێت یان ئافرەتێک دەیەوێت هاوسەرگیری لەگەڵ بکات، بە تەواوی بێدەنگ دەبێت و ئاستی تێڕوانینی چاوەکانی لە شوێنێکی دوور مەودادا چەق دەبەستێت و سیمای لە هەموو ڕوویەکەوە دەیبەستێت. ئەم ئەکتەرە تەکنیکی نامۆبوونی برێشت بەکاردەهێنێت بۆ ئەوەی هەستی نامۆبوون لەلای مورسۆ بەهێزتر بکات و بیخاتە دەرەوەی ڕووداوەکانیشەوە؛ بۆ نموونە لە پڕ دەبێتە جادووگەر، تەکنیکی مەلە پێشان دەدات و لێرە و لەوێ پەیوەندی لەگەڵ بینەران دروست دەکات و هەوڵی بەشداری کردنییان پێ دەدات. ستایل، ریتم، کۆمپۆزیشۆن، ئەو بنەما بەهێز و توندەی فۆرم و ناوەڕۆکی ڕۆمانەکەی پێکەوە بەستۆتەوە، لە نەمایشەکەیشدا ڕەنگی داوەتەوە.\nڕۆمانی (نامۆ) باسی رووناکیش دەکات. تیشکی خۆر دەبریسکێتەوە و بەری چاوی مورسۆ تاریک دەکات و توانای بینینی دەشێوێنێت، ئەمەیش دەبێتە هۆی ئەو ڕێکەوتەی کابرای عەرەبی پێ دەکوژرێت. لە نەمایشەکەیشدا رووناکی ڕۆڵێکی گەورە دەگێڕێت: چەند تیشکێکی رووناکی بەهێز لە ژووری مەیتخانەکە بە دیار جەستەی دایکییەوە، ئەو تیشکی ڕۆژەی کەناری دەریاکە دەکاتە ئاگر، هەر بەهێزی رووناکی پانتاییە بچووکەکەی بەندیخانە و دادگا دەخوڵقێت. مورسۆ لەژێر سێبەری مەرگدا دەژی، بۆینباخێکی ڕەش بۆ خەمی ئەو دایکەی تازە مردووە و ئەو نایناسێت، دەکاتە ملی. ئەم پاڵەوانە بۆ یەکەمجار لە تەنیاییەکی ڕەهادا بۆ ژیان، دونیا و مەرگیش دەکرێتەوە. بۆ یەکەمجار لەبەرامبەر مەرگدا بەئاگا دێتەوە، بەڵام لەو تەنهایی و نامۆبوونە ڕەهایەدا لە هیچ پەشیمان نییە.\nمورسۆ کەسێکی ئاساییە و بەشێوەیەکی ئاسایش ژیانی ڕۆژانەی خۆی دەگوزەرێنێت، وەک گوتمان، ڕێکەوت دەیکات بە پیاوکوژ. کە دادگایش دەکرێت لەبەر ئەوەی کابرای عەرەبی کوشتووە، هەموو کردارەکانی لەوەوبەری دژی خۆی بەکاردەهێنرێت، وەکوو کەسێکی تەواو بێ هەست و سۆز ئاماژەی بۆ دەکرێت و دەبێتە تابلۆ و باسێک بۆ رق و بێرێزیی. بەڵام ئەو هەموو ئەو شتانەی لە چواردەوری ڕوو دەدەن بەشێوەیەکی بێدەربەست دەبینێت، ژیان هەر وەک گەمەیەکی ڕێکەوت وایە. ئەو بە ئەوانیتر و بە خودی خۆیشی نامۆیە. کامۆ لەم ڕۆمانەدا ژیان وەک شتێکی ئەبسورد و پووچ لە کەش و ژینگەیەکی کۆلۆنیالیزمدا بەرجەستە دەکات.\nلەلای کامۆ کێشەیەکی فەلسەفی چڕ و گران هەیە، ئەوەیش بریتییە لە: خۆکوشتن. کامۆ لە ئەفسانەی سیزیفدا بە دوای وەڵامی ئەو پرسیارەدا دەگەڕێت، کە بەرلەخۆی کیرکەگۆر، دۆستۆیڤسکی و نیتشە بەبێ وەڵام لە دوای خۆیانەوە بەجێیان هێشتووە؛ ئایا دەکرێت بەبێ خواوەند بژین، بەبێ هیوای ڕزگاربوون لە نێزیکەوەبوونی مردن؟ مورسۆیش لە (نامۆ)دا لەم کێژاوە فەلسەفییەدا دەژی و هەستی پووچگەرایی ئەو لەنێو هوشیاریی ئەودایە لە ڕووبەرووبوونەوەی ژیاندا. کامۆ لە کتێبی (مرۆڤی یاخی)دا دەڵێت: (پووچگەرایی نە لە مرۆڤدایە و نە لە جیهاندا، بەڵکو لە ڕووبەڕووبوونەوەی هۆشیاریی مرۆڤدایە لەگەڵ جیهاندا).\nکامۆ لە ساڵی ١٩١٣ لە جەزائیر لە دایک بووە و لە ڕووداوێکی وەرگەڕانی ئۆتۆمۆبیلدا لە ساڵی ١٩٦٠دا کۆچی دوایی کردووە. لە ساڵی ١٩٥٧ پاداشتی نۆبڵی ئەدەبی وەرگرتووە. (نامۆ) یەکێکە لەو ڕۆمانە خودگەراییانەی کاریگەری و هەژموونێکی گەورەی بەسەر تێکڕای ئەدەب و فەلسەفەی سەدەی ڕابردووەوە هەبووە.


هێزەکانی پێشمەرگە هێرشێكی داعشیان تێکشکاند – Esta News\nهێزەکانی پێشمەرگە هێرشێكی داعشیان تێکشکاند\nوەزارەتی پێشمەرگە رایگەیاند، شەوی رابردوو چەکدارانی داعش لە سنووری کفری هێرشیکردووەتە سەر پێشمەرگە و هێرشەکە تێکشکێنراوە.\nوەزارەتی پێشمەرگە لە راگەیەنراوێکدا ئەوەی خستەڕوو، شەوی رابردوو لە کاتژمێر ١٠ و ١٨ خولەکدا، چەکدارانی داعش هێرشیانکردووەتە سەر خاڵێکی پاسەوانی هێزەکانی پێشمەرگە لە سنووری فەوجی ۳ی لیوای ۱۷ی پیادە لە سنووری کفری.\nئاماژەی بەوەشکردووە، “هێزەکانی پێشمەرگە بە توندی بەرپەرچی هێرشەکەیان داوەتەوە و چەکدارانی داعش کشاونەتەوە.”\nوەزارەتی پێشمەرگە راشیگەیاندووە، بارودۆخەکە لەژێر کۆنتڕۆڵی هێزەکانی پێشمەرگە دایە و “پێشمەرگە لە راوەدوونانی داعش بەردەوامن.”\nلە شەوی ٢٧ی ئەم مانگەدا، لە ناحیەی کوڵەجۆی گەرمیان داعش هێرشیکردەسەر سەنگەرەکانی پێشمەگە و لەکاتێکدا یارمەتی بۆ هێزەکان رۆشتووە بۆمبێک بە ئۆتۆمبێلێکی پێشمەرگەدا تەقییەوە و پێنج پێشمەرگە شەهید بوون و چوار پێشمەرگەش بریندار بوون.


هاواری توندوتیژیی دژ به ژن گه‌یشته فه‌یسبوک – زاگرۆس پۆست\nماڵەوە / جیهان / هاواری توندوتیژیی دژ به ژن گه‌یشته فه‌یسبوک\nشه‌ممه 4 كانونی دووه‌م 2014\tجیهان 97 جار خوێنراوه‌ته‌وه\nژنێکی ئامریکایی خه‌ڵکی ناوچه‌ی کێنتاکی دوای ئه‌وه‌ی روبه‌روی توندوتیژیی جه‌سته‌یی بووه‌وه له ڕێگه‌ی بڵاوکردنه‌وه‌ی وێنه‌ی خۆیه‌وه له فه‌سیبوک داوای هاوکاریی له پۆلیس کرد.\nسوزان ستێیسی ناوی ئه‌و ژنه‌یه که دوای لێدانی له لایه‌ن هاوسه‌ره‌که‌یه، دوێنێ هه‌ینی وێنه‌ی ده‌موچاوی خوێناوڵی خۆی له سه‌ر تۆڕی کۆمه‌ڵایه‌تیی فه‌سیبوک بڵاو کرده‌وه‌و داوای یارمه‌تیی کرد، دابه‌دوای ئه‌وه وێنه‌که‌ی له چه‌ند هه‌واڵنێریشدا بڵاو بووه‌وه.\nهاوسه‌ری سوزاه دوای ئه‌وه‌ی توندوتیژیی به‌رامبه‌ر نواندبوو، ته‌له‌فونه‌که‌شی لێ شاردبووه‌وه به جۆرێک که سوزان نه‌یده‌توانی پێوه‌ندی به ژماره‌ی فریاکه‌وتنی ناوخۆییه‌وه بکات. سوزن له ژێر وێنه‌که‌یدا نووسیبووی: ‘تکایه هه‌ر که‌س ئه‌توانێت یارمه‌تیم بدات’.\nهاوڕێیه‌کی سوزان دوابه‌دوای بڵاوکردنه‌وه‌ی وێنه‌که، ده‌یبینێت‌و پێوه‌ندیی به پۆلیسی ناوچه‌که‌وه ده‌کات. پۆلیس دوای وه‌رگرتنی زانیارییه‌کان‌و تۆمارکردنی سکاڵا له سه‌ر دانی ستێیسی هاوسه‌ری سوزان، به تاوانی توندوتیژی دژ به هاوسه‌ره‌که‌ی به چه‌ک، ده‌ستبه‌سه‌رو ره‌وانه‌ی به‌ندیخانه‌ی کرد.


نەخۆشییەکانی منداڵ و هەرزەکار\nله‌لایه‌ن: ئەلەند ئەکرەم - به‌روار: 2020-12-16-14:53:00 - کۆدی بابەت: 726\nمە‌لە‌كردن گە‌شە بە مێشكی منداڵان دە‌دات\nفێركردنی مە‌لە‌وانی لە تە‌مە‌نێكی زوودا دە‌توانێ منداڵان زیرە‌كتر بكات و یارمە‌تیان بدات لە گە‌شە‌پێدانی كە‌سایە‌تییان.\nبنكە‌ی توێژینە‌وە‌ی زانستی سە‌ر بە زانكۆكە گوتی، توێژە‌ر رۆبن جۆرجنس و ھاوڕێكانی توێژینە‌وە‌یان لە‌سە‌ر ٧ ھە‌زار منداڵ كردووە لە خوار تە‌مە‌نی ٥ ساڵیدا لە ھە‌ریە‌ك لە ئوستورالیا و نیوزیلە‌ندا و ئە‌مریكا بۆ ماوە‌ی ٣ساڵ.\nجۆرجنس گوتی توێژینە‌وە‌كە دە‌ریخستوە ئە‌و منداڵانە‌ی بە‌شداریان لە مە‌لە‌وانیدا كردووە لە تە‌مە‌نی زوودا زیاتر بە‌توانان لە سیستمی بە‌دە‌ستھێنانی توانای جە‌ستە‌یی و چە‌ندین شتی تردا و ئە‌وە‌ش یارمە‌تی منداڵ دە‌دات بۆ فێربوونی خێراتر.\nتوێژە‌رە‌كە گوتی ھە‌رچە‌ندە ئە‌و منداڵانە‌ی لە ژینگە‌ی باشتردا پە‌روە‌ردە دە‌بن توانایان باشترە، بە‌ڵام ھە‌موو منداڵە مە‌لە‌كردوە‌كان لە چاو ئە‌وانیتری مە‌لە نە‌كردوودا بە تواناتر دە‌ردە‌كە‌ون.\nئە‌و منداڵانە‌ی بە‌شداریی مە‌لە‌یان كردووە لە تە‌مە‌نی زوودا گە‌یشتوونە جە‌ستە‌یە‌كی بە‌ھێزتر و لە ھە‌موو ڕوویە‌كی جە‌ستە‌یی و مێشكە‌وە ئە‌نجامە‌كانیان باشتر بوە لە‌وانیتر.\nبابه‌ته په‌یوه‌ندیداره‌كان به : مەلە گەشە بە مێشکی منداڵ دەدا\nبابه‌تی دیكه له‌سه‌ر نەخۆشییەکانی منداڵ و هەرزەکار


له‌لایه‌ن: ڕاوێژ نورالدین - به‌روار: 2020-11-12-21:21:00 - کۆدی بابەت: 516\nلێکدانە بۆماوەییکان Genretic crosses\nبۆماوەزانان ئێستا پشت بەکارەکانی مەندل دەبەستن بۆ پێشبینی ئەنجامە چاوەڕوانکراوەکانی لێکدانە بۆ ماوەیەکان .لەم کەرتەدا تۆ فێری چۆنیەتی پێشبینی پێکهاتەی بۆهێڵی وڕووخساری دەرەکی چاوەڕوانکراوی وەچە پەیدابووەکان فێردەبیت کە لە لێکدانە دیاریکراوەکانەوە پەیدادەبن.\nبۆماوە بابەت و ڕووخسارە بابەت\nپێکهاتەی بۆماوەی هەر زیندەوەرێک بریتیە لە بۆماوە بابەتەکەی Genotype بۆماوەبابەتیش لەو ئەلیلانە\nپێکدێت کە زیندەوەر لەهەردوو باوانیەوە بۆی دەمێنێێتەوە،هەر بۆ نموونە بۆ ماوەبابەتی پۆڵکەی گوڵ،\nکە لە دوو ئەلیلی بەزیوو پێکدێت، بۆڕەنگی گوڵ سپی، کە بەدوو پیتی pp دەنوێنرێت. بەڵام بۆماوەبابەتی پۆڵکەی گوڵ ئەرخەوانی لەوانیەPPیانPpبێت. هەریەکێک لەم دوو بۆماوە بابەتانەی ڕووەکی پۆڵکەی گوڵ ئەرخەوانی بەرهەم دێنێت، چونکە ئەلیلیPئەلیلێکی زاڵە.\nڕووخساری دەرەوەی زیندەوەریش بریتیە لە ڕووخسارە بابەتەکەی Phenotype . بۆماوەبابەتی ڕووەکی پۆڵکەی PPیانPpڕووخسارە بابەتەکەی دەردەبڕێت کە بە گوڵی ئەرخەوانی نوێنراوە.\nبەڵام بۆماوە بابەتی پۆڵکەی پۆڵکەی pp بە ڕووخسارە بابەتی گوڵی سپی نوێنراوە. ڕووخساارە بابەتیش وەک لەم نموونەیەدا دەردەکەوێت، مەرج نیە ئاماژە بە بۆماوەبابەت بکات. ئەلیلە بەزیوەکان وهەندێک هۆکاری ژینگەیش دەتوانن کار لە ڕووخسارەبابەت بکەن. بۆنموونە لەوانیە کەمی خۆراکی تەواو لە ڕووەکێکدا کە بنەچە بۆماوەیەکەی قەد درێژبێت، ببێتە هۆی مانەوەی ڕووکەکە بە قەد کورتی. کاتێک دوو ئەلیلی سیفەتێک لێکچووبن ئەو زیندەوەرە بە یەکڕەگHomozygous بۆ ئەو سیفەتە دەناسرێت.\nبۆ نموونە ڕووەکی پۆڵکەی گوڵ ئەرخەوانی یەک ڕەگ وزاڵ بۆماوەبابەتەکەی PP دەبێت، بەڵام پۆڵکەی ڕەنگ گۆڵ سپی یەکڕەگ بەزیوو، بۆماوەبابەتەکەی pp. کاتێک دوو ئەلیلەکەی سیفەتێک جیاوازبن ئەو زیندەوەرە بە دووڕەگHeterozygous بۆ ئەو سیفەتە دەناسرێت.\nڕووەکی پۆڵکەی گوڵ ئەرخەوانی دووڕەگ بۆ ماوەبابەتەکەی Pp دەبێت.\nبابه‌ته په‌یوه‌ندیداره‌كان به : لێکدانە بۆماوەییکان


دیالۆگ لەگەڵ سلاڤومیر مروژێک، بەشی دووەم و کۆتایی | DidiMn\nچاوپێکەوتن, ستەیج, شانۆ\nSeptember 19, 2016 DidiMn\n(پاش ئاوخواردنەوە) دەترسم لەوەی کە دابەزمە ئاستێکی نزم، چونکە ئەگەر بڵێم شەکسپیر دەخۆێنمەوە یان شەکسپیر ناخوێنمەوە، ئەمە چی دەگەیەنێت؟ یان بڵێم کە من یەک دوو نووسەری شانۆیی پۆڵۆنی سەدەی هەژدەیەم دەناسم، کە لە دەرەوەی پۆڵۆنیادا نەناسراون، ئەمە هیچ دەگەێنێت؟ وەڵامێکە هیچ نادات بە دەستەوە، ئەمە تەواو ئازاربەخشە. دەمەوێت بە ڕاستی وەڵامت بدەمەوە، ئەمە هەمان کێشەیە بۆ زۆربەی هاوپیشەکانم ، بەڵام ئەوان ئەوە پیشان نادەن کە بە ڕاستی ئارەزووی وەڵامدانەوەیان نییە. لێرەدا جۆرە گەمەیەک لە ئارادایە، تۆ پرسیار بکە و من وەڵام دەدەمەوە، ئەمە جۆرێکە لە کلتووری گەمە. من گومان دەکەم لەوەی کە هەندێک لەو هاوپیشانەم بەم گەمەیە قایل بن و تا سەریش لەگەڵیدا بڕۆن. ئەوان وەڵامێکی جوان و وردت دەدەنێ کە لێوانلێوە لە ئاخاوتن و کلتوور. من لەمەدا زۆر خراپم. رەنگە لەبەر ئەوە بێت کە ئەمە یارمەتیم نادات لە کارەکەمدا. لەوانەیشە لەبەر ئەوە بێت کە من بەشداریی نێوەندی رۆشنبیری ناکەم. من فیگەرێکی رۆشنبیری نیم بە مانا کۆمەڵایەتییەکەی.\nFazil JaffShanoSlavo MirojekStage\nPrevious Postحسێن عەلیزادە ڕەخنەی بەرپرسانی ئێران دەکاتNext Postنماییشی فیلمەکانی ئاڵای بێ وڵات و ژیان لەسەر سنوور لە فێستیڤاڵی فیلمی فۆکۆئۆکا


كابنه‌تی لوبنانی له‌سه‌رناردنی له‌شكر بۆ باشوری ووڵات ڕازی ده‌بێت\nكابنه‌تی لوبنانی ڕازی بووه به ڕه‌وانه‌كردنی له‌شكر بۆ ناوچه‌كانی باشور كه ئیسرائیل به نیازه لێ بكشێته‌وه.\nكاربه‌ده‌ستان له به‌یروت ده‌ڵێن ڕۆژی چوارشه‌ممه، كابنه‌تی لوبنانی ڕای خۆی دا له‌سه‌ر پلانی ناردنی سه‌ربازه‌كان بۆ ناوچه‌كانی لای ڕووباری لیتانی له باشور و بڕیاره ئه‌و پرۆسه‌یه له ڕۆژی پێنج شه‌ممه‌وه ده‌ست پێ بكات.\nوه‌زیری ڕاگه‌یاندنی لوبنانیش غازی ئه‌ریدی دوا به دوای كۆبونه‌وه‌كه‌ی كابنه‌تی لوبنانی گوتی هیچ لایه‌نێك ناتوانێت له ده‌ره‌وه‌ی ده‌سه‌ڵاتی حكومه‌ت چه‌كی هه‌بێت، به‌ڵام ده‌ست نیشانی نه‌كرد كه چۆن یاخود ئایا سه‌ربازه‌كانی لوبنان حیزبوالله بێ چه‌ك ده‌كه‌ن یان نا.\nبه پێی بڕیاری ئه‌نجومه‌نی ئاسایشی ن. ی، 15 هه‌زار سه‌ربازی لوبنانی و نزیكه‌ی 15 هه‌زار سه‌ربازی نێونه‌ته‌وه‌یش بۆ باشوری لوبنان ڕه‌وانه ده‌كرێن.\nپێشتریش، سه‌رۆكی ستونه له‌شكرییه‌كانی ئیسرائیل دان هالوتز هۆشداری ئه‌وه‌ی داوه كه ئه‌گه‌ر هاتوو له‌شكری لوبنانی له ماوه‌ی چه‌ند ڕۆژی داهاتوودا له‌و ناوچه‌یه‌دا بڵاو نه‌بێته‌وه، ئه‌وا له‌شكری ئیسرائیلی پرۆسه‌ی كشانه‌وه‌كه ڕاده‌گرێت.\nسكرتێری گشتی نه‌ته‌وه یه‌كگرتووه‌كانیش، كۆفی ئه‌نان ڕۆژی پێنج شه‌ممه شاندێكی تایبه‌ت بۆ ڕۆژهه‌ڵاتی ناوه‌ڕاست ده‌نێرێت تاوه‌كو به‌ره‌وپێشچوونی پرۆسه‌ی ئاگربه‌سته‌كه هه‌ڵبسه‌نگێنن.


پاراستنی فیس بووك له ریپۆرت و داخستن (Text)\n- با ناوی فەیسبوکت سیانی یا دوانی بێت و ناوی ڕاستی بن واتە ناوی شوێن و نازناو ئەو شتانه نەبێ.\n- ئەگەر دەتوانی وێنەی خۆت لەسەر فەیسبوکت دانێ ئەگەر ناشکرێ شتێک دانێ کە بێزارکەر نەبێ یا سوکایەتی نەبێ بۆ شوێنێ یا کەسێک.\n- ئەو تەمەنەی کە لە فەیسبوک دەینوسیت با تەمەنێ ڕاستی خۆت بێت.\n- ژمارە مۆبایل ڕەبت کە لەگەڵ فەیسبوکت زۆر گرنگە هەموو فەیسبوکی ژمارە مۆبایلێکی لەگەڵدا ڕەبت کرابێ .\n- ئیمەیڵێکی بۆ دانێ کە هەمیشە پاسۆوردی بزانیت ، ئیمەیڵەکەشت confirm کردبێ .\n- ڕۆژانە پۆست بکە ئەگەر دەتوانی تا چالاک بێ ئەکاونتت.\n- زانیاریەکانی بەشی about پڕ بکەرەوە وەک شوێنێ ئیش و خوێند و ئەوانە.\n- دوور کەوەرەوە لە پۆستی نەشیاو وەک پۆستی خیلاعی و قسە وتن بە وڵاتان و کەسە ناو دارەکان و قسە وتن بە ئایینە جیاوازەکان و وێنە یا ڤیدیۆی سوتاندنی ئاڵای وڵاتان و دوور کەوتنەوە لە پۆستە ڕەگهز پەرستیەکان و دانەنانی لینک و پۆستی گوماناوی و هاک.\nئەمانەی سەرە بۆ پاراستنی ئەکاونتەکانە لە ریپورت و داخران .\nپێویستە لەگەڵ ئەو خاڵانەی سەرەوە لە ڕووی ئەمنیشەوە فەیسبوکت بەهێز بکەی ، ئەویش چەن ڕێگایەک هەیە بەڵام لێره دوانیان باس دەکەم کە زۆربەتان داتان ناوە.\n1 چالاک کردنی login approval\nئیشی ئەم بەشە ئەوە کە چالاکت کرد ، کەویستت چیتە ناو فەیسبوکەکە کۆدێک دەچێ بۆ ژمارە مۆبایلەکەت دەبێ ئەو کۆدە داخڵی فەیسبوکت بکەی بو ئەوەی بکرێتەوە، ئەگەر کەسێک پاسۆردی فەیسبوکیشت بزانی ناتوانێ بیکاتەوە تا ئەو کۆدەی لانەبێ ، هەرچەن ئەوە ڕێگاش دەشکێنرێت بەڵام باشترین ڕێگایی پارێزگاریە\nبۆ چالاک کردنی لە ناو فەیسبوک بچۆ بەشی\nlogin approval بکەوە سەحێکی لێبە\n2 دانانی trust contct\nلەم بەشەیا دەبێ سێ هاوڕێێ سیقە پێکراو هەڵبژێری کە سیقەی تەواویان هەبێ لات و ئەگەر ژمارە مۆبایلیشیانت لابێ باشترە ، سودەکەی ئەوەیە کە ئەکەر فەیسبوکت هاک بکرێ یا زۆر جار پاسۆوردت بیردەچێت لە ڕێی ئەم سێ کەسەوە دەتوانی فەیسبوکت بگەڕێنیتەوە.\nلەناو فەیسبوکەکە دەچیتە بەشی\nلەوێ سێ کەسەکە هەڵدەبژێریت.


کاربەدەستێکی ئەفغانی: بەهۆی هێرشێکی مووشەکی پاکستان بۆ ناو ئەفغانستان شەش کەس کوژراون\nی مانگی چوار ١٦, ٢٠٢٢\nسنووری نێوان پاکستان و ئەفغانستان\nکاربەدەستێک و هاووڵاتیەک ڕادەگەیەنن بەلایەنی کەم 5 منداڵ و ژنێک لە پارێزگایەکی ڕۆژهەڵاتی ئەفغانستان کوژراون کاتێک لەشکری پاکستان هێرشێکی مووشەکی لە بەرەبەیانی ڕۆژی شەممە ئەنجام دا.\nلەو کاتەوەی لە ساڵی ڕابردووەوە تاڵیبان دەسەڵاتی ئەفغانستانی گرتووەتەوە دەست، نائارامییەکانی سەر سنووری نێوان پاکستان و ئەفغانستان دەستیان پێکردووەتەوە و پاکستانیش دەڵێت گوایە گروپە توندڕەوەکان لە خاکی ئەفغانستانەوە هێرشیان کردووە.\nتاڵیبان نکوڵی لەوە دەکات داڵدەی ملیتانە پاکستانییەکانی دابێت، بەڵام هەروەها توڕەشە لەو بەربەستە سنوورییەی کە ئیسلامئاباد بەدرێژایی سنووری 2،700 کیلۆمەتری کە بە هێڵی دوراند ناسروە دایدەنێت.\nکاربەدەستێکی حکومەتی ئەفغانستان و هاووڵاتیەکی دانیشتووی پارێزگای کوناری ڕۆژهەڵاتی ئەفغانستان دەڵێن هێزەکانی پاکستان بەرەبەیانی ڕۆژی شەممە چەند مووشەکێکیان هەڵداو و شەش کەس بەهۆیەوە گیانیان لەدەستدا.\nبەڕێوەبەری زانیارییەکانی هەرێمی نەجیبوڵا حەسەن عەبدال بە ئاژانسی دەنگوباسی فراسن پرێسی گوت " بەهۆی هێرشی مووشەکی پاکستان بۆ سەر ناوچەی شێلتنی پارێزگای کونار پێنج منداڵ و ژنێک کوژران و پیاوێکیش بریندار بوو."\nدانیشتویەکی شێڵتن ئیحسانوڵا کە تەنها ناوی یەکەمی ئاشکرا کردووە بە ئاژانسەکەی ڕاگەیاند هێرشەکە لەلایەن فڕۆکە جەنگییەکانی لەشکری پاکستانەوە کراوە و ژمارەی قوربانییەکانیشی پشتڕاست کردەوە.\nبەرپرسێکی دیکەی حکومەتی ئەفغانستانیش ڕایگەیاند، کە دەستدرێژییەکی هاوشێوە پێش بەرەبەیان لە پارێزگای خوستی ئەفغانستان لە نزیک سنوورەکەش ئەنجام دراوە. ئەو بەرپرسەش بە مەرجێک ناوی ئاشکرا نەکرێت گوتی " هەلیکۆپتەرەکانی پاکستان چوار گوندیان بۆردومان کرد لە نزیک هێڵی دوراند لە پارێزگای خوست." بە بێ ئەوەی وردەکاری بدات گوتیشی " تەنها ماڵی خەڵکی سیڤیل کرانە ئامانج و زیانی گیانیش هەبوو."\nگوڵ مەرخان سەرۆک خێڵێکی ئەفغانی لە پارێزگای خوست ڕووداوەکەی پارێزگای خوستی پشتراست کردەوە.\nهەتا ئامادەکردنی ئەم هەواڵە بەرپرسانی لەشکری پاکستان هیچل ێدوانێکیان لەو بارەیەوە نەداوە و گوتەبێژی تاڵیبان لە کابوڵ ئامادە نەبوو وەڵامی پرسیارێکی ئاژانسی فرانس پرێس لەوبارەیەوە بداتەوە.\nهەر لە ڕۆژی شەممە وەزارەتی دەرەوەی ئەفغانستان پاش ڕووداوەکان ڕایگەیاند باڵیۆزی پاکستانی لە کابوڵ بانگکردووە بۆ ناڕەزایی دەربڕین.\nناوچە سنوورییەکانی نێوان هەردوو وڵات لە مێژە بووەتە قەڵایەک بۆ گروپە توندڕەوە چەکدارەکانی وەک تەحریکێ تالیبانی پاکستان (TTP).\nتاڵیبانی ئەفغانستان و TTP دوو گروپی جیاوازن لە هەردوو وڵات، بەڵام ئایدۆلۆژیایەکی هاوبەشیان هەیە و لەو کەسانە پێکهاتوون کە لە هەر دوو دیوی سنوورەکە دەژین.\nلەو کاتەوەی کە تاڵیبان دەسەڵاتی لە ئەفغانستان گرتۆتەوە دەست، TPP بەهێزتربووە و هێرش لە دژی هێزەکانی پاکستان ئەنجام دەدات.\nلە مانگی دوو شەش سەربازی پاکستانی بەهۆی هێرشەکانی ئەو گروپە لە ئەفغانستانەوە کوژران.\nڕۆژانە هەزاران کەس بەو سنوورەدا هاتووچۆ دەکەن لەوانە ، بازرگانەکان، ئەفغانییەکانی کە بۆ چارەسەری پزیشکی دەڕۆن بۆ پاکستان و خەڵکی سەردانی خزم و کەسوکاریان دەکەن.


“ئاگرو تورەیی” ترامپی تاساندوە - ئاوێنه\n“ئاگرو تورەیی” ترامپی تاساندوە\nئا: ئاوێنە، ئاژانسەکان\nلەرۆژانی رابردودا كتێبێك بەناوی “ئاگرو توڕەیی” بەهۆی ئەو بانگەشانەی لەبارەی دۆناڵد ترامپ-ەوە خستونیەتەڕو، بوە جێی مشتومڕێكی گەورە.\nمایكڵ ۆڵف، نوسەری “ئاگرو توڕەیی؛ لەنێو كۆشكە سپییەكەی ترامپ-ەوە” دەڵێت، بۆ نوسینی كتێبەكە گفتوگۆی لەگەڵ زیاتر لە200 كەسدا كردوە، لەوانە ستیڤن بانۆن، كە یەكێك بو لەهاوكارە نزیكەكانی ترامپ لە‌سەردەمی هەڵبژاردنەكاندا كە چەند مانگێك پاش دەستبەكاربونی وەك راوێژكاری باڵای سەرۆك كۆمار، لەگەڵ ترامپ ناكۆكی كەوتە نێوانیان‌و لەكارەكەی دورخرایەوە. لێرەدا ئاماژەیەكی كورت بەچەند بانگەشەیەكی نێو كتێبەكە دەكەین.\nمایكڵ ۆڵف، لەتویتێكدا بۆ سەرۆكی ئەمریكا نوسیویەتی”سوپاست دەكەم كاكی سەرۆك كۆمار، تۆ دەتوانیت ئەمڕۆ كتێبەكە بكڕی.”\nبڵاوبونەوەی بەشێك لەكتێبەكە لەهەندێك لە‌میدیاكانی ئەمریكادا، كاردانەوەی توندی بەرپرسانی كۆشكی سپی بەدوای خۆیدا هێنا.\nۆڵف، لەكتێبەكەیدا كە روداوەكانی كۆشكی سپی لەماوەی یەكەم ساڵی سەرۆكایەتی ترامپ-دا تۆماركردون، پشتی بە چاوپێكەوتنەكانی لەگەڵ كەسایەتییە نزیكەكانی سەرۆك كۆماردا بەستوە لەوانە ستیڤن بانۆن، راوێژكاری باڵای پێشوی ترامپ.\nدەوترێت راوێژكارە باڵاكەی پێشوی ترامپ لە‌هەڵبژاردنەكانی سەرۆكایەتی كۆماردا، لەم كتێبەدا چەند تۆمەتێكی قورسی خستۆتەپاڵ كوڕە گەورەكەی ترامپ‌و هاوسەرەكەی ئیڤانكای كچی. ئەو دیداری هاوینی 2016ی بورجی ترامپ-ی نێوان كوڕە گەورەكەی سەرۆك كۆمار‌و نوێنەری روسیای بە “خائینانە” ناوبردوە.\nمایكڵ ۆڵف لە‌چاوپپێكەوتنێكدا لەگەڵ كەناڵی “ئێن بی سی” وتویەتی لەگەڵ هەر كەسێكدا بۆ كتێبەكەی چاوپێكەوتنی كردوە، ئەو كەسە ترامپ-ی بە منداڵێك ناوبردوە كە پێویستی بە دڵخۆشكردنەو ئەوەش ئەو شتە بوە كە تاڕادەیەكی زۆر هەمو ئەو كەسانەی لە‌كۆشكی سپی قسەی لەگەڵ كردون هاوڕابون لەسەری.\nلەبەشێكی دیكەی كتێبەكەدا هاتوە: تیمی هەڵبژاردنەكانی ترامپ لەسەركەوتنی ئەو توشی شۆك‌و ترس ببون‌و ترامپ توڕەبوە لەوەی كە زۆرێك لە‌كەسایەتییە دیارەكان رەتیانكردبوەوە ئامادەی رێوڕەسمی سوێندخواردنی بن.\nهەروەها لەكتێبەكەدا هاتوە، “مێلانیا ترامپ” خانمی یەكەمی ئەمریكا، لەشەوی هەڵبژاردنەكاندا گریاوە. بەڵام “ئیڤانكا ترامپ” لەگەڵ “جارید كۆشنەر”ی هاوسەریدا، روخسارێكی وای نیشاندەدا وەك ئەوەی دەبێتە یەكەم سەرۆك كۆماری ژنی ئەمریكا.\nلەلایەكی دیكەوە لەكتێبەكەدا ئاماژە بەوەدراوە كە ئیڤانكا ترامپ گاڵتەی بە قژی باوكی دەكردو لەنێو هاوڕێكانی باسی فرتوفێڵەكانی قژی باوكی دەكرد.\nسەرۆك كۆماری ئەمریكا لە‌كاردانەوەیەكی تونددا بەرامبەر بە بانگەشەكانی “ستیڤن بانۆن” لەو كتێبەدا، وتویەتی” ستیڤن بانۆن دوای لەدەستدانی پۆستەكەی لەكۆشكی سپی، عەقڵیشی لەدەستداوە.”\nترامپ لەهەژماری خۆی لەتویتەر لەكاردانەوەیدا بەرامبەر بە بڵاوبونەوەی كتێبەكە، نوسی”من رێگەی هاتنە نێو كۆشكی سپیم بە نوسەری ئەم كتێبە شێتانەیە نەداوە. دەربارەی ئەو كتێبە هیچ قسەیەكم لەگەڵی نەكردوە. ئەو كتێبە پڕە لەدرۆ‌و زانیاری هەڵەو سەرچاوەی ناڕاست.”\nوێڕای ئەوەی كە پارێزەرەكانی ترامپ هەوڵیاندا رێگە لەبڵاوبونەوەی ئەم كتێبە بگرن، بەڵام ئەو دەزگایەی كتێبەكەی چاپكردبو، زوتر لەو وادەی خۆی دەستی بە دابەشكردنی كتێبەكە كرد.\nمایكڵ ۆڵف، نوسەری كتێبەكە نوسیویەتی، كوڕە بچوكەكەی دۆناڵد ترامپ‌و ئەریك ترامپ وەك عودەی‌و قوسەی، كوڕانی سەدام حسێن، دەناسران. هەروەها لەكتێبەكەدا ئاماژە بە ناكۆكییەكانی نێوان ئیڤانكا ترامپ، جارد كۆشنەر، ستیڤن بانۆن‌و كەسایەتییەكانی تر دراوە.\nسەرەو ریزە دورودرێژەكانی بەردەم كتێبفرۆشییەكان، بەو سەرمایەشەوە كە لەرۆژهەڵاتی ئەمریكا هەیە، تەنیا هاری پۆتەر‌و كتێبە ئابڕوبەرەكە لەبارەی ترامپ-ەوە دەتوانن ریزی وا دروست بكەن. كتێبەكە لە‌واشنتۆن لەهەمان رۆژی یەكەمەوە دەستنەدەكەوت، تەلەفۆنی كتێبفرۆشییەكان بەردەوام تەلەفۆنی بۆ دەهات.\nكتێبی “ئاگرو توڕەیی” كە رەخنەگرتنە لە‌ترامپ، بۆتە یەكێك لە‌كتێبە پڕفرۆشەكانی كتێبفرۆشی ئۆنلاینی “ئەمازۆن”.\nنووسراوە لە 2018-01-24 7:08 pm\nریکلام: [email protected]com